Таҳорат: Маҳсига масҳ тортиш (3)\nBy Шайх Саидаҳмад Нуриддин on 09/03/2019 ТАҲОРАТ ФИҚҲ\nОлтинчидан: масҳ муддатининг бошланиши ва ниҳояси\nМасҳ муддатининг бошланиши хусусида уламолар икки хил фикр билдиришган.\nМаҳсига масҳ тортиш муддати уни кийгандан кейин илк таҳорат бузилиши билан бошланади. Бунга қадар ҳануз унга масҳ тортилмаган бўлишининг аҳамияти йўқ. Шунга кўра, инсон маҳсини кийгандан кейин таҳорати бузилса, таҳорат олиш нияти бўлмаса ҳам муддатни ҳисоблай бошлайди.\nМаҳсига масҳ тортиш муддати таҳорат бузилгандан кейин унга масҳ тортиш билан бошланади. Шу рожиҳ – тўғрироқ фикрдир. Жумладан, Имом Нававий ҳам шу фикрни тўғрироқ деган.\nНававий раҳимаҳуллоҳ айтади: «Авзоий ва Абу Саврнинг фикрича, масҳ тортиш муддати таҳорат бузилгандан кейин маҳсига масҳ тортиш билан бошланади. Имом Аҳмад ва Довуд (Зоҳирий)дан нақл қилинган бир ривоятга кўра, уларнинг фикри ҳам шундай бўлган. Қолаверса, бу фикр далили кучли бўлган асосли фикрдир. Уни Ибн Мунзир ихтиёр қилган. Шунга ўхшаш фикр Умар ибн Хаттоб разияллоҳу анҳудан ҳам нақл қилинган. Мовардий ва Насоий Ҳасан Басрийдан нақл қилишича, масҳ муддати маҳсини кийгандан бошланади. Улар бунга Расулуллоҳ саллаллоҳу алайҳи ва салламнинг «Мусофир уч кун масҳ тортади», деган сўзларини далил қилишган. Юқорида айтиб ўтганимиздек, улар саҳиҳ ҳадислардир. Мазкур ҳадислар мусофир уч кун масҳ тортишини очиқча ифода этади. Ҳолбуки, уч кун бўлиши учун масҳ муддати масҳ тортилган вақтдан ҳисобланиши лозим».\nМазкур фикрни Шайх Ибн Усаймин «Аш-шарҳ ал-мумтеъ»да рожиҳ деб билган.\nМасҳ тортиш муддатининг тугашига келсак ёхуд бошқача қилиб айтганда, инсон таҳоратли бўлган ҳолида масҳ тортиш муддати тугаса, таҳорати бузиладими, йўқми?\nБу хусусда бир неча фикрлар бор. Шулар ичидаги энг тўғрироқ фикрга кўра, масҳ қилиш муддати тугаши билан таҳорат бузилмайди. Негаки, таҳорати борлиги аниқ бўлган кишининг таҳорати бузилди, дейиш учун ишончли далил бўлиши керак. Ҳолбуки, масҳ муддатининг тугаши таҳоратни бузиши тўғрисида бирон саҳиҳ далил келмаган. Балки ҳадислар масҳ тортиш муддатининг тугаши то комил таҳорат билан маҳсини қайтадан киймагунча унга масҳ тортиб бўлмаслигига далолат қилади, холос. Шу нуқтага диққат қилинг.\nШайх Албоний раҳимаҳуллоҳ айтади: «Маҳсисининг масҳ тортиш муддати тугаган инсоннинг таҳорати бузилмайди. Бундай кимсанинг айрим аъзоларидан ёки барча аъзоларидан таҳорат кетганлигига далолат қиладиган бирон далил келмаган. Бинобарин, у таҳоратни бузадиган бирон иш қилмагунча намоз ўқийвериши жоиз. Таҳорати бузилгач эса, маҳсиси ва оёғига кийган бошқа ҳар қандай нарсани ечиб, таҳорат олади. Шундан сўнг маҳсига масҳ тортавериши, янги масҳ тортиш муддатини ҳисоблаши жоиз».\nЕттинчидан: масҳни ботил қиладиган ишлар:\nМаҳсига тортилган масҳ жанобат туфайли ботил бўлади. Сафвон ибн Ассол разияллоҳу анҳудан ривоят қилинган ҳадис шуни кўрсатади. Унда бундай дейилади: «Расулуллоҳ саллаллоҳу алайҳи ва саллам бизларни, агар маҳсиларимизни комил таҳорат билан кийган бўлсак, сафарда уч кун, муқимликда бир кеча-кундуз устига масҳ қилишимизга, шунингдек, уларни фақат жанобат сабабли ечишимизга буюрар эдилар».\nБаъзи уламолар масҳ тортиш муддатининг тугаши ёки маҳсини ечиш таҳоратни бузади, дейишган. Бироқ буни кўрсатадиган далил келмаган. Дарҳақиқат, бу ҳақда ўтган мавзуларда ҳам сўз юритган эдик, валлоҳу аълам.\nҚай бири афзал: маҳсига масҳ тортганми ёки маҳсини ечиб оёқни ювган?\nИбн Таймия раҳимаҳуллоҳ айтади: «Афзаллик ҳар кимнинг оёғига қараб маълум бўлади. Маҳси кийган киши унга масҳ тортгани, Расулуллоҳ саллаллоҳу алайҳи ва саллам ва асҳобларига эргашиб маҳсисини ечмагани афзал бўлса, маҳсисиз киши оёғини ювгани, масҳ тортиш учун атайлаб оёғига маҳси киймагани афзалдир».\nАлбатта, бу афзаллик жиҳатидан айтилган гап. Бироқ маҳсисиз киши масҳ тортиш учун атайлаб маҳси кийиб олса ва устига масҳ тортса ҳам дуруст бўлаверади.\nМуқим ҳолатида маҳси кийиб, сўнг сафарга чиқса, мусофирга тегишли муддат давомида масҳ тортиши жоиздир.\nСафарда маҳсига масҳ тортиб юриб, сўнг муқим бўлса, муқимга тегишли муддат тугагунга қадар масҳ тортади. Агар масҳни бошлаганига бир кеча-кундуздан оз вақт ўтган бўлса, муқим учун белгиланган муддат тўлгунча масҳ тортаверади. Борди-ю, масҳ тортишни бошлаганига бир кеча-кундуздан кўп вақт ўтган бўлса, у ҳолда янгидан муқим учун белгиланган муддатда – тўлиқ бир кеча-кундуз масҳ тортади.\nМаҳсига масҳ тортиш жоиз бўлиши учун совуқдан сақланиш каби уни кийишга эҳтиёж бўлиши шарт қилинмайди, балки ҳеч қандай эҳтиёжсиз кийилган маҳсига ҳам масҳ тортса бўлаверади.\nҲожат қистаб турган пайтда маҳси кийиб олса, макруҳ бўлмайди. Яъни, таҳоратли одамнинг ҳожати қистаб қолса, ҳожатга чиқса таҳорати бузилиши, натижада комил таҳорат олиб, сўнг маҳси киймагунча унга масҳ торта олмай қолишидан қўрқиб маҳси кийиб олса, мазкур ҳолда кийилган маҳсига масҳ тортиш жоиздир.\nКомил таҳорат олгандан кейин бир неча маҳсини ёки пайпоқни устма-уст кийиб олишнинг зарари йўқ. Бу ҳолда энг устки маҳси ёки пайпоққа масҳ тортилади.\nКомил таҳорат олгандан кейин маҳси кийса, сўнг таҳорати бузилишидан олдин устидан иккинчи бир маҳсини кийса, юқорида айтиб ўтилгандек, устки маҳсига масҳ тортиш жоиздир.\nБироқ биринчи маҳсини кийгандан кейин таҳорати бузилса, сўнг устидан иккинчи маҳсини кийиб олса, рожиҳ – тўғрироқ фикрга кўра иккинчисига масҳ тортиши дуруст бўлмайди. Чунки уни комил таҳорат билан киймаган, валлоҳу аълам.\nИбн Ҳазм раҳимаҳуллоҳ айтади: «Оёққа кийиладиган, кийиш ҳалол бўлган ва тўпиқларни ёпадиган ҳар қандай нарсага масҳ тортиш суннатдир. Оёққа кийилган нарса тери ёки кигиздан тикилган маҳси бўлсин, каноп, жун ёки пахтадан тўқилган пайпоқ бўлсин, пайпоқ устига тери қопланган бўлсин ёки бўлмасин, кавуш бўлсин, устма-уст кийилган икки ёки ундан кўпроқ қават маҳси ёки пайпоқ бўлсин, шунингдек, аёллар учун юқорида саналган нарсалар ипакдан тикилган бўлсин – мазкур нарсалар модомики (комил) таҳорат билан кийилган бўлса уларнинг барига масҳ тортиш жоиздир».\nДоимий Фатво Қўмитасининг фатвосига кўра, оёқлар кўриниб турадиган шаффоф пайпоқларга масҳ тортиш жоиз эмас, валлоҳу аълам.\n Албоний. «Тамом ан-нусҳ фи аҳком ал-масҳ», 93-бет.\n Эътибор қилинг: масҳ тортиш муддатининг тугаши келгусида маҳсига масҳ тортишни ман қилади, холос. Лекин муддат тугашидан олдин масҳ тортган бўлса, муддатнинг тугаши ундан олдин тортилган масҳга таъсир қилмайди.\n «Ал-ихтиёрот ал-фиқҳийя», 33-бет.\n Қаранг: Абу Умар Дибён ибн Муҳаммад. «Аҳком ал-масҳ алал-ҳоил», 149-бет.\n «Ал-фатово ал-кубро», 5/303.\n «Ал-муҳалло», 2/110, 212-масала.\n «Доимий Қўмита Фатволари», 5/266, 2/55-сонли фатво. Дувайш тартиби\nДарҳақиқат, мен қўмита фатвосини илмий омонат юзасидан нақл қилдим. Аслида қўмита бундай пайпоқларга масҳ тортиш жоиз эмаслигини кўрсатадиган бирон қониқарли далил келтирмаган. Менинг наздимдаги тўғрироқ фикрга кўра, бундай пайпоқларга ҳам масҳ тортиш жоиздир. Чунки улар юқорида келтирилган ҳадисдаги «тасохин» маъносига киради. Шунингдек, бу фикрни Ибн Ҳазмнинг юқорида келтирилган гапидан ҳам хулоса қилиш мумкин. Нававий «Ал-мажмуъ»да бундай дейди: «Асҳобларимиз (яъни шофеий мазҳаби уламолари) Умар ва Али разияллоҳу анҳумодан нақл қилишларича, гарчи юпқа бўлса-да пайпоққа масҳ тортиш жоиздир».\nAvvalgi maqolaДард ва даво (52): Гуноҳнинг касофати (12) Гуноҳ ҳаёни кетказади\nKeyingi maqola Қиёматнинг катта аломатлари: Уч марта ер ютиши


Жорий йилда олийгоҳларга ҳужжат ва тест топшириш тартиби ўзгартирилмайди\n26 июн 2022, Тошкент вақти: 12:23\nЖорий йилда Ўзбекистон олий ўқув юртларига ҳужжат топшириш ва тест ўтказиш жараёнига ўзгартиришлар киритилмайди. Бу ҳақда маҳаллий матбуотга Олий ва ўрта таълим вазирлиги расмийси Ином Мажидов маълум қилди.\nАввалроқ Ўзбекистонда абитуриентлар ўртасида тест синовларини ўтказиш муддатлари ва синовларни ўтказиш структураси ўзгартирилиши тўғрисида миш-мишлар пайдо бўлган эди. Вазирлик расмийси абитуриентларнинг бундай ташвишлари асоссиз эканини билдирди.\n“Жараён ўтган йиллардаги каби бўлади. 1 августда тест синовлари ўтказилади ва бу муддат ўзгартирилмайди. Шунингдек, тест синовларига тайёрлаш жараёни ҳам ўзгаришсиз қолади. Тайёргарлик синовга икки-уч кун қолганида ўтказилади”, деди Ином Мажидов.\nБугунги кунда Ўзбекистонда 59 олий ўқув юрти, марказий олийгоҳларнинг 15 филилали ва хорижий давлатлар олий ўқув юртларининг 7 филиали фаолият юритмоқда.


Имом Бухорийга ҳам, Имом Муслимга ҳам давлат ишонмайди « Ўзбекистон Халқ Ҳаракати\nИмом Бухорийга ҳам, Имом Муслимга ҳам давлат ишонмайди\n09 July 2016 - 7:00\nЧор Ўрусияси дин бошқарувини Оллоҳ ва Унинг элчиси қўлидан, Қуръон ва суннат ҳидоятидан олиб Санкт Петербург сензураси ихтиёрига берган бўлса, Совет давлати бу вазифани СССР Министрлар совети қошидаги Дин ишлари бўйича кенгаш қўлига берди, “мустақил” Ўзбекистон эса Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита қўлига топширди. Ҳар уч ҳолда ҳам бу ташкилотлар орқасида махфий ташкилотлар ‒ Ўрусия даврида чор охранкаси, Совет даврида Давлат хавфсизлик комитети (ДХК ‒ КГБ) турди, “мустақиллик”ка эришганимиздан бери Миллий хавфсизлик хизмати (МХХ) турибди.\nДемак, тузумлар ўзгарди, динга муносабат ўзгармади ‒ бу уч хил тузумда бир хил давом этяпти. Ҳатто ҳар тузум ўзгарганида кейингиси олдингисидан баттар бўлиб борди.\nДиннинг сўзини дин уламоси айтмас экан, дин масаласи давлат сиёсатига қараб эмас, Қуръон ва ҳадисга таяниб ҳал этилмас экан, бундан кейин ҳам аҳвол яхши томонга ўзгармайди.\nСўзимиз қуруқ бўлмасин, нашрга тайёрланган адабиётлардан бугун қайси гаплар олиб ташланаётганига, давлат диннинг қайси ақидаю ҳукмларидан қўрқаётганига беш-олти мисол келтирамиз:\n1.“– 10-бетдаги “Инсонларнинг кўп сўзлари уламолар наздида куфрдир” деб бошланган хатбошидан 11-бетдаги “динсиз, имонсиз, эътиқодсиз. Сен фожирсан, фосиқсан, мунофиқсан” деб тугалланган жумлагача қисқартириш;\n– 43-50 бетлардаги “Намозни қасддан тарк этиш” номли сарлавҳа остида берилган мавзуни тўлиқлигича қисқартириш;\n– 51-56 бетлардаги “Узрсиз жамоат намозини тарк этиш” номли сарлавҳа остида берилган мавзуни тўлиқлигича қисқартириш;\n– 56-57 бетлардаги “Жума намозини тарк этишга одатланиш” номли сарлавҳа остида берилган мавзуни тўлиқлигича қисқартириш;\n– 86-87 бетлардаги “Қодир бўла туриб ҳаж қилмаслик” номли сарлавҳа остида берилган мавзуни тўлиқлигича қисқартириш;\n– 189-198 бетлардаги “Хамр (маст қилувчи ичимлик) ичиш” номли сарлавҳа остида берилган мавзуни тўлиқлигича қисқартириш лозим.\nДин ишлари бўйича қўмита экспертлик гуруҳи “Гуноҳи кабиралар” номли китоб қўлёзмасида кўрсатилган ҳолатларни бартараф этиш шарти билан унинг мазмунига диний нуқтаи назардан эътироз билдирмайди” (Дин ишлари бўйича қўмита(ДИҚ)нинг 2013 йил 31 июл куни Ўзбекистон мусулмонлари идораси(ЎМИ)га йўллаган 2038 рақамли рухсат хатидан).\n“Диний нуқтаи назардан эътироз билдирмайди”, дейди-ю, аммо катта гуноҳ (гуноҳи кабира)лардан беш-олтитасини санашни, одамларга эслатишни ман этади, бундай китобда дин қоладими? Айрим ишларни куфр деб бўлмаса, намозни қасддан тарк этиш, узрсиз жамоат намозини тарк этиш, жума намозини тарк этишга одатланиш, қодир бўлатуриб ҳажга бормаслик, маст қилувчи ичкилик ичиш ҳукмларини баён қилиш мумкин бўлмаса, динга берилаётган эркинликми шу?!\n2.“– 71-76 бетлардаги “Ароқ ичгувчини мазаммат қилиш” номли сарлавҳа остида берилган мавзуни тўлиқлигича қисқартириш;\n– 121-126 бетлардаги “Золимларга ёрдам беришнинг мазаммат қилингани ҳақида” номли сарлавҳа остида берилган мавзуни тўлиқлигича қисқартириш;\n– 159-162 бетлардаги “Намозни тарк қилувчилар баёни” номли сарлавҳа остида берилган мавзуни тўлиқлигича қисқартириш лозим.\nДин ишлари бўйича қўмита экспертлик гуруҳи “Дуррат ан-носиҳин” номли китоб қўлёзмасида кўрсатилган ҳолатларни бартараф этиш шарти билан унинг мазмунига диний нуқтаи назардан эътироз билдирмайди” (ДИҚнинг 2013 йил 31 июл куни ЎМИга йўллаган 2040 рақамли рухсат хатидан).\nДиққат қилинг: демак, арақ ичувчини ҳам, золимларни ҳам, золимга ёрдам берувчини ҳам, намозни тарк қилганларни ҳам айблаб бўлмайди бугун!\nЖамият ичувчи бўлгани учун арақ ичганларни айблаш тақиқлангандир балки.\nНамоз ўқишни ташлаб юборганларни ҳам сўкма дейишдан мақсади – ўзи давлатнинг нияти одамларни намоздан чиқариш-у, сенлар нима қиляпсанлар, дейишдир.\nАммо золимни нимага золим деб бўлмайди? Золим ўз номи билан золим бўлса, бу сўз ҳар замон ва ҳар маконда салбий маъно ташиса, нимага Ўзбекистонда золимни ҳам, унга ёрдам қилувчиларни ҳам айблаб бўлмайди?\nДемак, мантиқан қараганда, фикрни элакдан ўтказувчи мутасаддилар ўзлари билмаган ҳолда давлатни ҳам, давлатнинг бошлиғини ҳам золим деб тан оладилар! Ўзлари бу ишлари билан золимга ёрдам бераётганларини ҳам билиб турибдилар! Агар бошлиқларини золим, ўзларини золимга ёрдам берувчилар деб ўйлашмаганида эди, китоблардан, диний газет-жўрноллардан, жума насиҳатларидан бу мавзуни ўчиртириб юрмаган бўлишарди.\nIII. Шунингдек, “Мўйлабини лаб четидан ошириб ўстириш кофирлар одатидир” деб ёзилган жумлани олиб ташлаш; “Аёлларни сочларига бошқа сочни, сунъий бўлса ҳам, улашлари ҳаромдир” деб бошланган хатбошидан “…сочига бошқа сочни улаб қўйишни сўраган аёлни Аллоҳ таоло лаънатлайди” деб ёзилган жумлагача қисқартириш… лозим” (2013.24.01. 181-рақам); “Золимлар ва уларнинг ёрдамчилари дўзахийдирлар”; “Маст қилувчи нарсани доим ичишга одат қилган киши бутга ибодат этган киши кабидир”; “Ким уч марта жума намозини сабабсиз қолдирса, мунофиқлардан деб ёзилади” жумлаларини қисқартириш; “Шаҳидларга аталган хос неъматингни сўрайман” деб ёзилган жумлани, “Бунда чўчқа гўшти ҳаром бўлгани учун нарда ўйнаганнинг қўли ҳам ҳаромга текканига ишора бор” жумласигача қисқартириш.\nҲатто чўчқа гўштини ҳаром деб бўлмаса!\nМаст қилувчи ичкиликни ҳаром деб бўлмаса!\nЁ давлат бу масалаларни майда-чуйда деб ўйлайдими?!\nДинда майда-чуйда бўлмайди, энг майда туюлгани ҳам ғоят аҳамиятли бўлиб чиқади. Бу ҳукмлар китоблардан, газет-жўрноллардан, жума мавъизаларидан осонгина қайчилаб ташланаверса, дин қоладими?!\nДинга тўла ҳурлик берилган дегани шуми ё?!\nIV.Абу Лайс Самарқандийнинг “Танбеҳул ғофилин” китобидан: 31-бетдаги “Улар (шаҳидлар. – Н.М.Р.) иккинчи бор ҳаёти дунёга қайтиб, Аллоҳ йўлида жанг қилиб, ҳалок бўлишни орзу қиладилар” деб ёзилган жумлани қисқартириш; 145-156 бетлардаги 15-бобни, “Зино ҳақидаги” 45-бобни, 347-бетда берилган 536-ҳадисни (!) тўлиқлигича қисқартириш… лозим” (2013.8.04. 890-рақам).\nБунақа мисоллардан юзлабини келтирса бўлади. Бу мисоллар диннинг ўзак масалалари ‒ ақида ва ҳукмлари ҳатто мўътабар манбалардан ўчириб ташланаётганини ёки ўзгартирилаётганини кўрсатади.\nМўътабар манба не, ҳатто Қуръони каримнинг айрим оятлари (мас., жиҳод, ҳалол-ҳаром, кўпхотинлилик ҳақларидаги оятлар) мачитларда гапиртирилмайди, газет-жўрнолларда шарҳлатилмайди, чоп этилаётган китоблардан ўчиртирилади.\nОятга муносабат шундай, ҳадисларни қўяверинг: улар ҳам қаттиқ чиғириқдан ўтказиб берилади. Имом Бухорийга ҳам, Имом Муслимга ҳам давлат ишонмайди, улар танлаган саҳиҳ ҳадислар давлатни қониқтирмайди, уларни саҳиҳ ё саҳиҳмас деб ўзи бошқатдан “аниқлайди”. Қайтадан жиддий текширувдан ўтказиб, элакда қолганларигагина рухсат беради.\nХуллас, давлат диннинг хоҳлаган жойидан хоҳлаган патини юлиб, хоҳлаган кўйига соляпти. Ҳамма нарсага ақли етадиган “уламои киром” бу каби аянчли ишларга очиқ муносабатини билдириш ўрнига қайтага ҳар куни ҳар йиғин ва ҳар тўпламда томоқ йиртиб: “Оллоҳ таоло: «Шукр этсаларинг, неъматимни зиёда қиламан», деган. Шунинг учун, муҳтарам аҳли Ислом, аҳли мўмин биродарлар, муқаддас диний қадриятларимизни халқимизга қайтариб берган, эминликда-эркинликда ибодат қилишимизга тўла шароит яратиб қўйган давлатимизга, шахсан Президент бовамизга каррот-каррот шукрлар айтайлик, ҳамду санолар йўллайлик”, деб турибди…


COVID-19 ГА ҚАРШИ 19 ТАВСИЯ ЁХУД КОРОНАВИРУС БИЛАН ОҒРИГАН БЕМОРЛАРНИ УЙ ШАРОИТИДА ДАВОЛАШ УЧУН ЙЎРИҚНОМА — Usmonov.uz\n26 июля, 2020 27 июля, 2020 admin\t0 Комментариев\n— эрта тонгда туриб, ўпкадаги балғамларни туфлаб ташлаб, атиргулдан нафас олиш ҳатто ўпка саратонини олдини олади.\n— Исириқ (хазориспанд, гармала) тутатилганда унинг таркибидаги кўплаб алкалоид моддалар ҳаводаги ва инсон нафас йўлларидаги вирусларни нобуд қилиши исботланган. Шу сабаб исириқни тез-тез тутатиб обдон ҳидлаш ва хоналарга тутатиш тавсия этилади.\n— ҳудди шундай куст ал-ҳиндийни ҳам тутатиб ҳидлаш мумкин.\n— Нўхати кўп солинган товуқ шўрва (товуқ иложи борича хонадонники), илитилган тухум, қари хўроз гўштидан шўрва тавсия этилади. Иситма бор вақтда таом ейилмайди (агар бемор гўдак бўлса, ҳарорат тушгунча эмизилмай турилади). Чунки ҳарорат юқорилаб кетиши мумкин. Бундай вақтда фақат суюқлик, қорин жуда очиб кетса қоқирим (1 пиёла қатиққа 1 пиёла қайноқ сув, озгина туз қўшиб) ичиш.\n— Мастава, мошхўрда каби таомларга қатиқ, мурч, ҳўл кашнич қўшиб ичиш фойдали бўлади.\n— Қонни суюлтириш ва дармондори (витамин)ларга бўлган эҳтиёжларни қондириш мақсадида наъматак дамламасини ширинликсиз дамлаб ичиш (айниқса, қулоқ ва томоқ оғриқлари учун), анжир қоқисини дамлаб ичиш ўпка ва жигар тиқилмаларини очиш, ўпкадаги балғамларни кўчириш учун тавсия этилади.\n— Олча қоқисининг қайнатмасини иссиқ-иссиқ ҳолатда иситма вақтида ичиш, ҳароратни тушириш ва заҳарларни тер ва пешоб орқали чиқиб кетиши учун синалган даво.\n— Қора чойга новвот қўшиб истеъмол қилиш йўталда фойдали.\nЎпкани ҳимоя қилувчи нафас машқлари, арғимчоқ учиш ўпка фаолияти учун жуда фойдали ҳисобланади (“Тиб қонунлари”нинг 1-китоби “Бадантарбия” фаслидан).\n-иккала билак венасидан тахминан 100 мл миқдорда қон олдириб ташлаш.\n-икки курак ораси (паравертебрал) соҳасининг 7-8 жойига, айниқса оғриқ бой жойларини тилиб қортиқ (банка) қўйиб, қон олиш (ҳижомаи бошарт). Бу тадбир Алихонтўра Соғунийнинг “Шифоул-илал” асарида ҳам таъкидланган.\n— Қуст ал-ҳиндий (“Тиббун-набавий” асарида таъкидланган). Капсула кўринишидаги дорини 2 капсуладан 3 маҳал, 5 кун, кукун ҳолатдагисини 1 чой қошиқдан 3 маҳал, 5 кун ичиш. Даволаш давомийлиги касалликка қараб яна узайтирилиши мумкин. Ушбу дори соғлом кишиларда ҳам ички қувват (иммунитет)ни ошириб, вирусли касалликка чалинмасликка сабаб бўлади.\n— Қора седана ёғи. Тилчанинг шишиб кетиши, фарингит, томоқдаги ёқимсиз туйғуни йўқотиш учун бурунга 2-3 томчидан 3 маҳал томизиш (“Тиббун Набавий” асарида таъкидланган). Ёғ ҳалқум (томоққа) оқиб тушишининг ҳавфли жойи йўқ. Иситма кўтарилса, вақтинча томизмай турилади (чунки иситма вақтида ёғни ичга қабул қилиш ҳам, ташқи томондан терига суртиш ҳам тана ҳароратининг ошишига олиб келиши мумкин).\n— Гулқанд. Бу табобатда ички қувват (иммунитет)ни ошириш учун ўта самарали доридир. Уни яқин-яқин вақтгача деярли барча хонадонларда тайёрлаб келишган. Ота-боболаримиз бу ҳақида яхши эслашади. Уни қизилгул ва шакарни тенг миқдорда олиб, яхшилаб эзиб, иложи бўлса сопол идишда 40 кун давомида ёз чилласида офтобга қўйиб тайёрланади (буни офтоби гулқанд дейилади). Тайёрлашнинг иложи бўлмаганда, офтобга қўйиб ўтирмай, тезроқ беморга берилаверади.\n— Қашқарбеда (донник), тол пўсти, лимон, малина, наъматак кабилар қонни суюлтириш учун тавсия қилинади.\n— Зуфо (иссоп), чучукмия (корень солодки), долчин, андиз (девясил), гулхайри илдизи (корень алтейки) дамлаб ичиш ўпка фаолияти (функцияси)ни яхшилайди.\n— Ялпиз қайнатмаси (мята перечная), озуқа содали сувда ингаляция қилиш ва томоқни тез-тез чайиб туриш.\n— Сачратқи (Цикорий) дамламасини юқори иситмада ичиш тавсия этилади (1 чой қошиқ сачратқидан тайёрланган 100 мл дамламани 2 маҳал 15 кун давомида қабул қилиш). Сачратқининг мизожи совуқ бўлгани учун 1/2 ч.қ. асал қўшиш мумкин.\n— Арпа суви (кашкоб, ячменный отвар) юқори иситмаларни нормаллаштириш ва балғамларни кўчириш хусусиятларига эга. Бунинг учун 1 пиёла арпани яхшилаб ювиб, 3 литр сувга солиб, 1 литр қолгунча милтиллатиб қайнатилади, сўнг сузиб олиниб беморга ичирилади.\n— Сано (санои Маккий, Александровский лист). Санонинг 1/6 нисбати миқдорида қизилгул, топилмаса, атиргул барги қўшиб дамланади. Дамламани тайёрлаш учун 1 чой қошиқдан 1 ош қошиққача бўлган миқдорда сано барглари олинади, дамланади ва тиндирилиб ётишдан олдин 50 мл ичилади. Ёки дорихоналарда тайёр ҳолдаги сано ўсимлигидан олинган сенадексин дорисидан ични юргизиш мақсадида ётишдан олдин катталар учун 1 таблетка, болалар учун 1/2 таблетка етарли миқдорда сув билан ичилади. Бу тадбир иситмага сабаб бўлган ғайритабиий хилтларни суришга ёрдам беради.\n— Кўкрак қафаси соҳасини 1 пиёла сувга 1 чой қошиқ ош (чайная) содасини солиб эритилган илиқ сувда сочиқни ҳўллаб терини қизартириб, ишқалаб артиш .\n— Мухитни ишқорлаштириш: 1 пиёла натрий бикарбонати (ош содаси)ни ваннага солиб, илиқ сувда бутун гавдани кўмиб 10-15 дақиқа давомида ётиш. 1 литр сувга 1 қошиқ ош (чайная) содаси солиб ҳуқна (клизма) қилиш. Бу икки усул ўпкада қон айланишини кучайтиради, муҳитни ишқорлайди. Бу усуллар Ибн Синода астма касаллигини даволашда келган, амалиётда эса пневмония ва бронхитларни даволашда ҳам самарасини кўрсатган.\n— Брокколи ўсимлиги таркибида бета-каротин, селен, А, С, Е витаминлари, калий, рух (цинк), олтингугурт ва кўплаб аминокислоталар бўлгани сабаб танадаги заҳарларни (токсинларни), эркин радикалларни чиқарувчи (детоксикант) ҳисобланади.\n— Зарчава (куркума) инфекцион интоксикацияда заҳарларни (токсинларни) организмдан чиқариб юборишга ёрдам беради.\nБарча касалликлар учун тавсия қилинадиган ушбу бешталик (топ 5) вирусли касалликларда ҳам қўл келади (“Тиббун-Набавий”дан):\n1. Пархез (шифонинг боши);\n2. Седана ёғи (саратондан бошқага шифо);\n3. Асал (иккита катта шифолардан бири);\n4. Қон олдириш (ҳижома, фасд, зулук қўйиш).\n5. ИЛОҲИЙ ДАВОЛАР: садақа, истиғфор, руқия, силаи раҳм.\n4. Куст ал-ҳиндий кукуни ёки тайёр капсулаларидан 2-3 ҳафта (касаллик) давомида, кунига 1-2 тадан 2-3 маҳалгача (ҳолатга қараб) овқатдан ярим соат олдин ичиш тавсия этилади. Куст ал-ҳиндий томоқ оғриқларида, турли шамоллашларда, хоссатан плеврит ва пневмонияда самарали таъсирга эга («Тиббун-Набавий» асарида келган).\n16. Нафас олиш машқлари танамизни кислородга тўйинтиради, бу дегани аъзоларимиз керакли маромда яхши ишлаши учун етарли миқдорда кислород билан таъминланган бўлади. Чуқур нафас олиб, чуқур нафас чиқариш учун махсус “Бутейко” нафас машқларини бажаришни ёки кўпроқ Қуръон ўқишни тавсия қиламиз.\n17. Юқумли (инфекцион) иситма вақтида жисмоний ҳаракатларни камайтириш, зўриқишларни олдини олиш керак бўлади. Чунки жисмоний зўриқишда қон айланиши тезлашади ва инфекция, шу жумладан вируслар, қон орқали бутун тана аъзоларига тарқалиши мумкин. Шунинг учун, юқори ҳарорат билан кечаётган интоксикация даврида ётоқ тартиби (режими)ни лозим тутиш керак. Албатта, бунда тўшакка бутунлай “михланиб” қолмаслик керак. Вақт-вақти билан ўриндан туриб енгил гимнастик ҳаракатларни бажариб туриш тавсия этилади.\n18. Танада, кўкрак қафаси, бел ва оёқларда оғриқлар пайдо бўлиши асосан мушакларда йиғилиб қолган заҳарлар (токсинлар) ҳисобига бўлади. Табобат қоидаси бўйича, тананинг қайси худудида шамоллаш (неврит, миалгия ва б.) бўлса, иситма вақтида ўша ерда оғриқ бўлади. Бу ҳолатда ҳижомада қўлланадиган банкалардан фойдаланиб қортиқли уқалаш (“баночный массаж”) ўтказиш мумкин. Барча оғриқли соҳаларга седана ёғини суриб (иситма йўқ вақтида!), банкали массаж ўтказилганда тез орада баданда роҳат пайдо бўлади, баданни қисиб турган «занжирли қафас»лардан шу йўсинда қутилса бўлади. Шунингдек, танадаги оғриқларни кетказиш (ҳамда иситмани тушириш, қонни суюлтириш) мақсадида замонавий тиббиётда ностероид яллиғланишга қарши дори воситалари (ацетилсалицил кислотаси, нимесулид, диклофенак кабилар) таблетка, қиём, шамча, кукун, инъекция шаклида қўлланилади. Бироқ беморнинг умумий аҳволи қониқарли бўлганда иситмани туширишга уринмасликни тавсия қиламиз, зарур ҳолдагина ушбу дори воситаларидан фойдаланишингиз мумкин.\nШуҳрат Иброҳим ўғли (Шерназаров) — жарроҳ шифокор, умумий амалиёт шифокори, мануал терапевт, табобатшунос.\nНодир Абдусамад (Алимов) — қулоқ, томоқ ва бурун касалликлари шифокори.\nАлижон Исроилжон ўғли (Сатторов) — шифокор кардиолог, Ибн Сино халқаро жамғармасининг аъзоси, табиб.\nМираббос Равшан ўғли (Ҳамидов) — Ўзбекистон тиббий-илмий фаолият билан шуғулланувчилар Табобат Академиясининг аъзоси, табиб.\nРашид Ражаб ўғли (Усмонов) — соғлом ҳаёт ва спорт тарғиботчиси.\n← Вирус симптомлари кузатилган беморлар учун бир кунлик муолажа дастури!\n19 РЕКОМЕНДАЦИЙ ПО ЛЕЧЕНИЮ БОЛЬНЫХ С COVID-19 В ДОМАШНИХ УСЛОВИЯХ →


АҚШда нафақага чиқиш – Langar Law Firm\nLangar Law Firm > Uncategorized > АҚШда нафақага чиқиш\nЎзбекистонликларнинг АҚШга иммиграция қилиши 1991 йилдан кейин бошланди. Демак, ватандошлар орасида ҳозир нафақа ёшида бўлганлар кўп. АҚШга кейинчалик иммиграция қилганлар эса нафақа ҳақида ҳозирдан молиявий режа қилишни бошлашлари мақсадга мувофиқ.\nАҚШда нафақа тизими қандай ишлашини биласизми? Нафақага чиқиш учун етарли маблағ йиғиб қўйдингизми? Қайси молиявий режалаш усулларидан фойдаланяпсиз? Мазкур саволларга жавоб топиш учун молиявий маслаҳатчи (Financial adviser) Жамшид Усанов билан боғландик.\nАмерикада ижтимоий хавфсизлик учун қайси давлат муассасаси масъул?\nАмерикада ижтимоий хавфсизлик тизимини бошқариш учун Social Security Administration (SSA), яъни Ижтимоий Хавфсизлик Бошқармаси, масъул. Мазкур бошқарма 1935 йилда Social Security Act орқали ташкил этилган ва шундан бери АҚШда нафақа ёшига етган аҳолига ижтимоий ҳимояни таъминлаб келмоқда. Бу тизимга кўра, ишчилар меҳнат фаолиятлари даврида тўловлар қилиш орқали ижтимоий хавфсизлик тизимига ўз ҳиссаларини қўшиб борадилар ва нафақа ёшига етганларида фойдаланиш ҳуқуқига эга бўладилар.\nИжтимоий хавфсизлик тизими қандай ишлайди?\nНафақа тўловини олиш учун унга аввал ҳисса қўшиш зарур. Бу ҳисса даромад солиғи ва ижтимоий тўловлар орқали қўшилади. Ишлаб топилган даромад асосида кредит (кредит-имтиёзларга квалификация қилиш учун ўлчов бирлиги) йиғилади. 2017 йилда ишлаб топилган ҳар $1300 бир кредитга тенг келган (бу рақам ҳар йили ўзгаради). Ҳар йили жами 4 (тўрт) кредит ҳиссангизга қўшилиши мумкин. Бу кредитлар ишлашни тўхтатсангиз ҳам ёки иш алмаштирсангиз ҳам тизимда сақланиб қолинади.\nМинимал ижтимоий имтиёзларга эришиш учун камида 40 кредитга эга бўлиш зарур. Мисол учун, сиз 40 ёшдасиз ва АҚШда 7 йилдан бери истиқомат қиласиз. Ушбу 7 йилнинг илк 2 йилида сиз даромад декларациясини топширмагансиз ва солиқ тўловларини амалга оширмагансиз, қолган 5 йил давомида эса ҳар йили энг камида $5200 даромад кўрсатиб унинг солиқ тўловларини амалга оширгансиз. Бу ҳолатда сиз яна 5 йил шундай ишлаб берсангиз сизнинг ҳисобингиздаги кредитлар 40га етади ва сиз нафақа ёшига етганингизда АҚШдан нафақа олишингиз мумкин бўлади.\nИжтмоий имтиёзлардан фойдаланиш қачон бошланади?\nНафақага чиқишнинг энг эрта ёши 62 ёшдан бўлсада “тўлиқ нафақа ёши” 67 ҳисобланади. Агар сиз 62 ёшдан нафақага чиқишга қарор қилсангиз, 67 ёшдан чиққанда олишингиз керак бўлган сумманинг 70 фоизи миқдорида нафақа оласиз. Масалан, 67 ёшдан нафақага чиқсангиз нафақа тўловингиз $1000 бўлса, 62 ёшдан нафақага чиққанда сизнинг тўловингиз $700 ташкил этади.\n“Тўлиқ нафақа ёши” билан 70 ёшга етиш оралиғидаги ҳар бир йил учун нафақа тўлови йилига бир неча фоиздан ошади. Демак 70 ёшга етгач нафақа олиниши бошланса, максимал эришиш мумкин нафақа суммасини олиш мумкин. 70 ёшдан бошлаб нафақа суммасини олмаслик уни яна ўсиши ёки кўпайишига олиб келмайди.\n62 ёшга тўлгач, ишлаб турган ҳолда нафақа олиш мумкин, лекин бу ҳолатда SSA ўзининг махсус формуласини қўллаб, нафақа суммасини камайтириб тўлайди.\nАгар шахс вафот этишидан олдин 40 кредит йиққан бўлса, унинг баъзи оила аъзолари унга тегишли бўлган имтиёзлардан чекланган даражада фойдаланишлари мумкин.\n18 ёшга тўлмаган фарзандлар нафақанинг 75 фоизи миқдорида, турмуш ўртоғи эса 60 ёшга тўлгач 71. 5 фоиз, “тўлиқ нафақа ёши”га етгач эса бутун 100 фоиз нафақасига эгалик қилиши мумкин.\nИжтимоий хавфсизлик тизими яна кимларни ҳимоя қилади?\nSSA нафақа ёшига етганлар билан бирга қуйидагиларни ҳам ҳимоя қилади:\nнафақа ёшига етмай меҳнатга лаёқатсиз бўлиб қолганларни; ҳамда\n22 ёшга етмасдан ногирон бўлиб қолган кишиларни.\nНафақаҳўрга белгиланган нафақа тўловларини оила аъзолари олиши мумкинми?\nУмуман олганда, ҳа. Нафақа ва ижтимоий имтиёзлардан фойдаланиш учун етарли даражада ишлаган ва тўловларни вақтида амалга ошириб юрган киши нафақага чиқиши билан вафот этган тақдирда, бу киши учун белгиланган нафақа тўловларини унинг турмуш ўртоғи ва фарзандлари томонидан олиниши мумкин.\nНафақа даромад солиғига тортиладими?\nSSAдан оладиган нафақангиз бошқа қанча даромадларингиз борлигига қараб солиққа тортилиши мумкин. Агар нафақангизни ярми ва қолган барча даромадларингиз жами йилига $25000дан кам бўлса солиққа тортилмайди.\nИжтмоий имтиёзлар ҳақида қаердан маълумот олсам бўлади?\nОдатда SSA имтиёзларингиз ҳақида маълумотни ҳар йили жўнатади. Сиз SSA сайтида SSA-7004 (Request for Social Security Statement) формасини тўлдириш орқали ҳам бу маълумотларни талаб қилсангиз бўлади.\nЮқорида қайд этилган 40 кредит йиғиш талаби, сизнинг 65 ёшга тўлишингиз билан Medicare имтиёзларига эга бўлишингиз учун ҳам ишлатилади.\nКелажакда ижтимоий ҳавфсизлик хизматларини кўрсатиш билан боғлиқбирон муаммони кузатиш мумкинми?\nҲозирги кунда 44дан ёшроқ бўлганларни бироз ҳавотирга соладиган ҳолат мавжуд. АҚШ ҳукуматининг таъкидлашича SSA имтиёз ва нафақаларни ҳозирги тартиб ва миқдорда тўлаши учун 2035 йилгача молиявий ресурслар етади. Ундан кейин SSA имтиёзлари миқдори камайтирилиши эҳтимоли жудаям катта. 2010 йилдан бери SSAга кириб келаётган тушумлардан кўра тўланаётга нафақа ва имтиёзлар миқдори кўпроқ бўлиб келмоқда.\nСиз агар нафақа ёшига яқинлашаётган бўлсангиз ва сизга берилиши мумкин бўлган нафақа ва бошқа ижтимоий имтиёзлар ҳақида батафсил маълумот билмоқчи бўлсангиз, маҳаллий ижтимоий ҳимоя офиcига мурожжаат қилишингиз мумкин. Қуйидаги линк орқали маҳаллий офисни топишингиз мумкин – https://secure.ssa.gov/ICON/main.jsp\n* Ушбу мақола умумий маълумот бериш учун тайёрланди. Ҳуқуқий маслаҳат ҳисобланмайди.


Huquqburch.Uz - Ёшлар оқланди, аммо бадали қимматга тушди\nЁшлар оқланди, аммо бадали қимматга тушди\nКамолиддин уч ёшида онасидан айрилди. Отаси қўлида катта бўлди. Унинг мурғак қалби синмасин дея отаси ҳам қайта уйланмади. Меҳнаткаш, ақлли, ҳалол йигит касб-ҳунар коллежини тамомлагач, бироз пул ишлаш ниятида ўртоғи Тўймурод Муҳаммадов билан келишди. Узоқ йиллар пойтахт бозорларида ишлаб юрган ҳамқишлоқлари Олим Ҳусанов ва Нозим Шобековларнинг катта ваъдаларига алданиб Тошкент шаҳрига келади.\nНимаики иш бўлса бажаришар, ишни оғир-енгилга ажратмасдан меҳнат қиларди. Улар аравакашлик қила бошлади. Шундай кунларнинг бирида О.Ҳусанов ва Н.Шобековлар уларни Олмазор туманидаги “Жоме” бозорида жойлашган “Glas Ekspo” масъулияти чекланган жамиятига қарашли жами 54 дона 250 миллион сўмдан ортиқ қийматга эга “Аристон” (сув иситиш мосламаси)ни “Исузи” русумли автомашинага юклаб беришини айтади. Аравакаш йигитлар ишни бажариб бўлгач, иш ҳақини олиб ортга қайтади.\nОрадан уч кун ўтмай, улар ўғирланган буюмларни ортганлигидан хабардор бўлишгач, ўзларини оқлашга сўз топа олмай қолишади. Ўзларини қанча оқламасин, улар “айбсиз” айбдорларга айланиб улгуришган эди.\nАйблов хулосасига кўра, Ўзбекистон Республикаси Жиноят кодексининг 55- ва 56-моддаларига мувофиқ, уюшган жиноятчиликни содир этган, ўзгалар мулкини талон-тарож этганликда айбланади.\nЎзбекистон Ёшлар иттифоқи Бухоро вилояти кенгаши фаоллари томонидан намунали оилада ўсган бу ёш йигитларга қўйилаётган айбловлар ва жиноят иши чуқур ўрганиб чиқилди. Мутахассислар билан ҳамкорликда уларнинг айби йўқ экани исботланди.\nЎзбекистон Республикаси Олий Суди ва Ўзбекистон Ёшлар иттифоқи Марказий кенгаши ўртасида 2017 йил 5 декабрда имзоланган ёшлар масалалари соҳасидаги ўзаро меморандумга мувофиқ, судланувчи ёшларнинг иши қайта кўрилди.\nТошкент шаҳар Олмазор тумани судида ўтказилган очиқ суд мажлисида Камолиддин Мусаев ва Тўймурод Муҳаммадовларнинг иши кўрилди. Суд ёшларнинг қилмишини ўзи англамаган ҳолда содир этгани, муқаддам судланмагани, бошқаларнинг сўзига кириб адашганини ҳисобга олиб, уларга нисбатан қўлланилган 4 ярим йилдан 8 йилгача муддатда озодликдан маҳрум этиш билан боғлиқ жазони бекор қилди. Улар кафиллик асосида суд залидан озод этилди. Улар Бухоро вилояти Шофиркон туманидаги Қайрағоч қишлоғидаги “Акбар Акмалович даласи” фермер хўжалигида иш фаолиятини бошлади.\nАсл айбдорларнинг кирдикорлари фош этилди. Аммо уларнинг айби билан фарзандининг айбдорлигини эшитган отанинг юраги бу азобга дош беролмади. Ҳаётдан кўз юмди.\n“Қинғир ишнинг қийиғи қирқ йилда ҳам чиқади”, дейишади. Аммо бу орада зиён кўрганлар, саломатлигини йўқотадиганларга қийин бўлади.


Миллий терма жамоа Тошкентда йиғин бошлади / CHAMPIONAT.asia\n03 июн 2013 13:20\nМиржалол Қосимов бошчилигидаги Ўзбекистон миллий терма жамоаси 2 июнь куни Тошкентда машғулотларга киришди.\nМиллий терма жамоа Тошкентдаги икки кунлик машғулотлардан сўнг 4 июнь куни Хитойга учиб кетади. Хабарингиз бор, Қосимов шогирдлари 6 июнь куни Хитойнинг Хаххот шаҳрида Хитой миллий терма жамоасига қарши ўртқолик ўйинини ўтказади. Хитойга қарши учрашувдан сўнг Қосимов шогирдлари ЖЧ-2014 саралаши 9 туридан ўрин олган учрашувда 11 июнь куни сафарда Жанубий Корея терма жамоасига қарши майдонга тушади. Ўзбекистон миллий терма жамоаси мазкур учрашувда иштирок этиш учун 8 июнь куни Хитойдан Жанубий Корея пойтахти Сеулга йўл олади.\nАйни пайтда миллий терма жамоанинг кенгайтирилган таркибидан ўрин олган футболчилар терма жамоа иҳтиёрига келиб қўшилмоқдалар. Миржалол Қосимов Хитой, Жанубий Корея ва Қатар терма жамоаларига қарши майдонга тушиши мумкин бўлган футболчиларнинг якуний таркибини Хитойга жўнаб кетиш олдидан, яъни 4 июнь куни эълон қилади.


Fevral 2012 – Самарқанд – Ер юзининг сайқалидир…\nOy: Fevral 2012\nМусулмон, ҳеч кимга зарар бермайди.\n11/02/2012 11/03/2012 admin\nҚуръони каримдан сўнгра энг қимматли китоб ҳисобланган “Соҳиҳ” (Имоми Бухорий ҳазратлари саралаган) ҳадис китобининг ”Иймон” бўлимида учинчи ўринда келтирилган ҳадисда, “Мусулмон, қўлидан ва тилидан бошқа мусулмонларга зарар келмайдиган кишидир. Оллоҳ тақиқлаган нарсаларни тарк этган эса, муҳожирдир,” дейилган маъно зикр этилади. Бу ҳадиси шарифда мусулмон кишисининг Исломда эканлигига асосий далилий белгиларидан бири, унинг қўлидан ва тилидан мусулмон( бутун мусулмонлар)га турли зарар ва азиятлар келмаслигига ишонишдан иборатлиги ифода этилади. [Баъзи бир ривоятлар “мусулмонларга“ сўзи ўрнида “инсонларга“ каби умумий сўз келади.] Демак, мусулмон кишисидан ҳеч бир мусулмон қардошига (ҳеч бир инсонга) ҳеч қандай…\nАдаб, ахлоқ, насиҳат ...\nБирон ахлоқ бўлса? …\nЖаҳоннинг таниқли сотсиологларидан бири Швециялик Д. Виллий муфтийликка бориб нималар сўзлаганини биласизми? У, мана шуларни сўзлаганди: “Қуръоннинг, исломийликнинг ва Ҳазрати Муҳаммаднинг ошиғиман. Умримнинг жуда кўп қисмини, Ислом оламини ўрганишга бағишладим. Ҳали ҳам уларни ўрганишда давом қилмоқдаман.Овропада қайси бир черковга бормайин, христианликда амалга ошириладиган ислоҳотларда Ислом динидан ўрнак олишларини тавсия қиламан. Қуръони карим, жуда маданиятли билимдонликка хитоб қилади. Тарбия хусусида ҳам у тенгсиз бир китобдир. Бу китобни тушунтира оладиган билимли кишиларни етиштирганимиз кун, дунёда дарҳол Исломийликни ўзиники этишга киришиб кетишадилар. Чунки христиан динига мансубларнинг баъзилари ҳам ўзларини қутқарадиган бир инонч изланишидадирлар.…\n10/02/2012 10/02/2012 admin\nСавол: Номус нима деганидир? Жаброил алейҳиссаломга нега номуси акбар деганлар? Жавоб: Номус сўзининг (калимасининг) шараф, тўғрилик, қонун, дин, иффат, адаб, ҳаё, низом, хавфсизлик(ишонч) каби маънолари бор. Келинг, номусни англатадиган бир неча мисоллар келтирайлик: масалан, бирор кишининг маҳрам, яширин сирлари бўлиб, ўз ишларининг ва ҳолларининг ички юзига воқиф бўлишига унинг номуси дейилади. Хайр ишларга оид яширин ҳолларга воқиф бўлишга ҳам номус дейилади. Жаброил алейҳиссалом бошқа фаришталарга маълум бўлмаган ваҳйнинг сирларига воқиф ва маҳрам сифати бўлганлиги учун унга номуси акбар дейилгандир.\nБайтал қамчиловчилар …\n08/02/2012 10/02/2012 admin\n7 – феврал куни ЎХҲ интернет радиосида ташкил этилган навбатдаги эшиттириш дастурида қатнашдим. Ҳаракатимиз фаолиятини кузатиб боришаётган дўстларнинг барчаси ҳам радиони тинглай олмасликларини ҳисобга олиб, ўша суҳбат мазмунини http://www.uzxalqharakati.com/ да ҳам эълон қилишни лозим ҳисобладим. Шундай қилиб, радио тингловчиларни, умуман бизнинг матбуот органимизни кузатиб бораётган ватандошларга мен Ўзбекистон Халқ Ҳаракати тузилишининг сабаблари ва бугун унга ҳар тарафдан нима учун ҳужумлар авжга чиқаётгани ҳақида бир-икки сўз айтишни ният қилгандим, уларни сўзладим. Улар асосан қуйидагалр бўлди: Кўпчилингиз Ҳаракатнинг Низоми ва Дастурини интернет сайтимиздан ўқигансиз, албатта. Шунинг учун Ҳаракатнинг асосий мақсадини майдалаб тушунтириб…\nҚуръони карим …\n04/02/2012 04/02/2012 admin\nАввал ва охир унда, Ботил ва зоҳир унда. Унда Фалоқ, Унда Нос, Унда баракат, Ихлос. Гўзаллик рамзи унда, Ҳақиқат тарзи унда. Унда фазилат, адаб, Унда натижа, сабаб. У бир юксак, мен жазир* Мен қулиман, у вазир. Ҳамманинг ўлчови унда, Ўлчовнинг ўрнаги унда. Ахлоқ унда, севги унда, Билим унда, белги унда.\nКўрмайсанми миллатни, умид сенда, кўз сенда …\nҲадиси шарифда, “Кексаларни ҳурмат қилиш, Оллоҳу таолога таъзимдандир,” дейилади. Демак, тарихни тўғри ўрганиш, ундан тўғри ибрат олиш, тарихимизни, кесаларимизни, қаҳрамонларимизни ҳурмат қилиш, ахлоқли адабли бўлишдир, яъни ана шу Оллоҳу таолога таъзиммиздир. Оллоҳу таолога таъзим, биз-мусулмонларнинг ахлоқимиз аломатидир. Туркияли шоирлардан бири “Баҳодир” номли бир шеър ёзибди. Уни биз ўзбекчага ағдардик ва ўқувчиларимиз учун таъсирсиз бўлмас деб ҳисобладик. Мана ўша шеър: Кўрмайсанми миллатни, умид сенда, кўз сенда, Сўзлаганлар кўп, аммо қурси сенда, сўз сенда. Уфқда қуёш турсин, замонга бир тугун от, Ахир сенинг остингда Фотиҳда кўрганим от.\n“Ҳар ким ўз севгани билан баробар бўлади.“\n02/02/2012 02/02/2012 admin\nБу дунёда инсон зоти Оллоҳу таолонинг қийматини билиб, унга аҳамият берса, унинг ризосига мос яшашга ҳаракат қилса, Оллоҳ ҳам ўша бандасига у қийматни беради. Яъни ким Оллоҳ учун яшаса, Оллоҳ ҳам унинг учун тайёрдир. Пайғамбар ҳазратлари, “Ҳар ким ўз севгани билан баробар бўлади,“ дея марҳамат қиладилар. Демак, ҳар бир киши кимни маъбуд билса, кимга қуллик қилса, ўша билан бирга бўлади. Қулга қул (бандага банда) бўлганлар Жаҳаннамда улар билан бирга қоладилар. Оллоҳу таолога қул (банда) бўлганлар эса, Оллоҳ рози бўлган жойда, Унинг севганлари билан бирга Жаннатда бўладилар. Туркиялик эски шоирларнинг шеърлари:…\nЎзлигимни изларман мен …\nҲадиси шарифда марҳамат қилинадики, “Эй Оллоҳнинг бандалари! Касал бўлсангиз, даволанинг! Чунки касалликни юборган Оллоҳ, унинг дорисини ҳам юборгандир.” Муаллиф: Аҳмад Гулман. Карвон ўтмас кимсиз тоғда, Меваси бор, яшил боғда, Юриб, елиб солу соғда*, Ўзлигимни изларман мен …\nҲаждан баитлар …\nБу йилги (2011) Ҳаж ибодатини бажариш муддати ҳам битди, Муборак тунроқларга буюк ҳаж ибадатини қилишга борган мана энди ўз туғилган жойларига қайтишмоқдалар. Шу муносабат билан туркиялик қардошимиз шоир М. Ҳолистин Кукул “Ҳаждан байтлар“ номи билан бир қатор баитлар тузган экан уни биз ҳам ўқувчиларимизга ҳавола қилишни лозим кўрдик. Шеърни тавсия қилишдан олдин бир неча ҳадиси шариф ва буюкларнинг сўзларидан келтиришни ҳам маъқул кўрдик: Ҳадиси шарифда, “Кимки мусулмоннинг бирор қийинчилигини кетказса, Оллоҳу таоло қиёматда унинг бирор қийинчилигини кетказади,“ дея марҳамат қилинади. Бошқа бир ҳадиси шарифда эса, “Бир-бирларингдан қизғанманглар! Савдо – сотиқда…


29 Авг 2019 2116\n2019 йилнинг 14 сентябридан “Tashkent city” ҳудудида Ўзбекистондаги энг баланд ва кўп функцияли бино қурилиши бошланади.\nУшбу иншоотда турар жойлар, офислар, ресторанлар, конференция заллари, кўнгилочар масканлар, кинотеатр, бассейн, кутубхона, коворкинг маркази ва спорт хоналари бўлади. “Шаҳар бўйлаб майдони 3000 кв.метрли хонадонлар” деган ёзувли билбордларни кўпчилик кўргани аниқ. Мазкур бинода айни шундай хонадонлар бўлади.\nТошкент шаҳар ҳокимлиги матбуот хизматининг маълум қилишича, иншоот учун 1,5 гектар ҳудуд ажратилган ва қурилиш ишлари 2021 йилнинг декабрига якунланиши режалаштирилган. Бунёдкорларнинг сўзларига кўра, бинода 5 юлдузли меҳмонхона даражасидаги қулайликлар яратилади.


UzNews - Ўзбекистонда кўчмас мулк нархлари 2-чоракда 5,7 фоизга ўсди\n2 июл 2021, 12:23\nЎзбекистонда кўчмас мулк нархлари 2-чоракда 5,7 фоизга ўсди\nМарказий банк апрель-июнь ойларида иккиламчи уй-жой бозоридаги нархнинг ўсиши сабабларини маълум қилди.\nИллюстрация / Юрий Корсунцев\nЖорий йил апрелидан июнгача Ўзбекистонда кўчмас мулк олди-сотди шартномалари биринчи чоракка нисбатан 38 фоизга кўпроқ тузилди. Уларннинг тахминан учдан бир қисми Тошкент шаҳрига тўғри келади. Ўзбекистонда кўчмас мулк бўйича ўзгаришлар таҳлили маълум қилинди.\nШу билан бирга, иккиламчи уй-жой бозорида ҳам нархлар ошган. Жорий йилнинг иккинчи чорагидаги дастлабки натижалар республикада нархлар ўтган чоракка нисбатан ўртача 5,72 фоизга ўсганини кўрсатди. Бундай сезиларли ўсиш Ўзбекистоннинг кўплаб ҳудудларида кузатилди.\nМарказий банк кўчмас мулк нархларининг ўсишига таъсир кўрсатган қуйидаги омилларни санади:\n– пандемия ва карантин даврида мажбурий чекловлар режалаштирилган харидлар кейинга қолдирилишига олиб келди, бу иқтисодиётдаги истеъмол талабининг пасайишига ва жамғармаларнинг кўпайишига олиб келиши мумкин;\n– валюта курсининг нисбий барқарорлашуви туфайли кўчмас мулк бозори муқобил даромад манбаи сифатида, етарли жамғармага эга бўлган тадбиркорлар ва аҳолининг бир қисми учун юқори рентабелли инвестицияга айланди;\n– пойтахтда уй-жой олишдаги маъмурий тўсиқларнинг бартараф этилиши ортидан кўчмас мулк бозорининг талаб даражасида фаоллашиши ҳам нархларнинг кўтарилишига таъсир кўрсатди.


18:14 / 07.02.2018 3785 pdf Ўқиш режими + -\n2. Шаръий йўл билан сўйилмаган, ўзи ўлиб қолган ҳайвонларнинг терисини ошлагач, кийим қилиб кийса бўлади.\n3. Гўшти ҳалол ҳайвонларнинг жуни, қили ва момиғидан қилинган кийимлар покдир. Унинг тирик ёки ўлик ҳайвондан олинганининг фарқи йўқ.\n4. Жумҳур фуқаҳолар йиртқич ҳайвонларнинг терисини ошлаб, кийим қилса жоиздир, дейишган.\n5. Модомики, ҳаром нарсадан бўлмаса, чиройли кийимларни кийиш мубоҳдир.\n6. Жума, ийд (ҳайит) ва одамлар жамланадиган йиғинлар учун манманлик ва кибрдан узоқ бўлган ҳолда ясаниш мустаҳабдир.\n7. Ким имкони бўлатуриб, мазкур ясанишни қасддан тарк этса, хато қилган бўлади.\n10. Қора рангли кийим жоиздир (мумкин).\n11. Яшил рангли кийим жаннат аҳлининг кийими бўлгани учун, мустаҳабдир.\n13. Ҳайвонлар сурати солинган кийим эркаклар ва аёллар учун ҳаромдир.\n14. Хоч (крест) сурати бор кийим кийиш ҳам ҳаромдир.\n16. Терининг рангини билдирадиган даражада шаффоф кийим кийиш жоиз эмас. Имом Байҳақий Алқамадан қилган ривоятда айтилишича, Ҳафса бинти Абдурраҳмон Оиша розияллоҳу анҳонинг олдиларига шаффоф рўмол ўраб кирганида, Оиша онамиз йиртиб ташлаб, қалин рўмол ўратиб қўйганлар.\n17. Одамларнинг одатига хилоф кийим ҳам макруҳдир. Одатда бу каби кийимлар шуҳрат учун кийилади. Бундай кийим кийганларни бошқалар ғийбат қилади ва гуноҳларига у ҳам шерик бўлади.\n«Набий соллаллоҳу алайҳи васаллам икки шуҳратдан қайтардилар.\n«Эй Аллоҳнинг Расули, икки шуҳрат нима?» дейишди.\n«Кийимнинг юпқалиги ёки қалинлиги, юмшоқлиги ва қаттиқлиги, узунлиги ва қисқалиги. Бас, ўшанинг ўртачаси ва тежамлиси бўлсин», дедилар».\n18. Абулфараж қуйидагиларни айтади: «Ўтган солиҳлар ўртача кийим кийишар эди. Жуда юқорисини ҳам эмас, жуда пастини ҳам эмас. Кийимнинг яхшисини жума, икки ийд ва биродарлар билан учрашувга ихтиёр қилишар эди. Уларнинг одати бўйича, яхши кийим танлаш қабиҳ эмас эди».\n19. Имкони бўлатуриб, зоҳидликни ва тақвони кўрсатиш учун, қасддан хароб кийимларни кийиш мумкин эмас.\n20. Ҳанафий ва шофеъий мазҳаби уламолари олим кишиларнинг кийими жуда яхши бўлиши мандубдир, дейишган. Шу билан бирга, улар кенг ва кўзга ташланадиган кийимларни кийишлари лозим. Бу билан илмнинг мақоми зоҳир бўлади. Одамлар уларни дарҳол таниб, саволларини беришади.\n21. Мусулмон инсон учун бошқа диндаги қавмларнинг рамзи (шиори) ва белгиси бўлган кийимларини кийиш ҳаромдир.\n12:31 / 07.02.2018 4387\n18:26 / 07.02.2018 5204\n3155 14:03 / 26.05.2017\n3461 18:36 / 11.10.2017\n4072 19:42 / 13.04.2018\n9511 20:38 / 19.12.2017


Россиялик тадбиркор Полонский Камбожадан Россияга депортация қилинди\n18:15 / 17.05.2015\nРоссиялик тадбиркор Сергей Полонский 17 май куни Камбожадан Россияга депортация қилинди. Бу ҳақда Камбожа ҳуқуқ-тартибот органларидаги манба хабар берди.\nКамбожа Ички ишлар вазирлиги Россия элчихонасини депортация ҳақида хабардор этди.\nРоссия берилишини талаб қилаётган тадбиркор 15 май куни ўзининг яхтасида Сиануквиль шаҳри соҳилидан бир неча километр узоқликда 5 нафар ёрдамчиси билан виза тартибини бузганликда айбланиб қўлга олинди.\nКамбожа қироллиги иммиграция департаменти директори, генерал Сок Пхал 16 майда Камбожа ҳукумати Полонскийни иложи борича тезроқ депортация қилиш ниятидалигини айтган эди. Камбожа иммиграция қонунчилигига кўра, хорижлик фуқаро виза тартибини бузса, тегишли рухсатномасиз меҳнат фаолияти билан шуғулланса ёки хавфсизлик ва жамоат тартибига хавф туғдирса мамлакатдан чиқариб юборилиши мумкин.\nПолонскийга уч банд бўйича айблов қўйилмоқда: у Камбожада икки йил давомида муддатидан ўтиб кетган виза билан яшаган, ноқонуний тарзда тадбиркорлик фаолияти билан шуғулланган ва мунтазам равишда жамоат тартибини бузиб юрган.\nПолонскийнинг қўлга олинишига Камбожа Ташқи ишлар вазирлигининг Адлия вазирлигидан Россия томонидан ўтган йилнинг декабрида Камбожа ҳукуматига тадбиркорни экстрадиция қилинишини сўраб йўллаган мурожаатини ҳисобга олган ҳолда тадбиркор бўйича ишни қайта кўриб чиқишини сўрагани сабаб бўлган.\nПолонский “Рублевская ривьера” ва “Кутузовская миля” уй-жой мажмуаларининг қурилишида пайчиларнинг маблағларини ўғирлаганликда гумон қилинмоқда.\nМоскванинг Тверь тумани суди унга “уюшган гуруҳ томонидан амалга оширилган жуда катта миқдордаги товламачилик” моддаси бўйича сиртдан айблов қўйган.


Тошкентда банкомат ўғриларига ҳукм ўқилди\n10.08.2018 10:31 0 2703\nШайхонтоҳур туманидаги «Olive» ресторани олдида «Капиталбанк» АТБ туман филиали томонидан ўрнатилган, нархи 28 миллион 948 минг 340 сўмлик банкоматни ичидаги 848 минг 500 сўм пули билан бирга ўғирлаб, воқеа жойидан яширинган, деб хабар қилади ЎзА.\nТошкент шаҳрида яшовчи А.Қодиров, З.Азизов ва К.Мирзаев (исм-фамилиялар ўзгартирилган) ўзганинг мол-мулкини яширин равишда талон-тарож қилиш мақсадида жиноий тил бириктирди. Улар 2017 йил 31 декабрь куни тонгда Шайхонтоҳур туманидаги «Olive» ресторани олдида «Капиталбанк» АТБ туман филиали томонидан ўрнатилган, нархи 28 миллион 948 минг 340 сўмлик банкоматни ичидаги 848 минг 500 сўм пули билан бирга ўғирлаб, воқеа жойидан яширинган. Пулни эса ўзаро бўлишиб олган.\nШунингдек, ушбу шахслар бу билан чекланиб қолмайди. Улар ўзларига О.Нодиров, Д.Самадов ва Б.Ғуломовларни ҳам шерик қилди. 2018 йил январь ойида тун ярмидан оққанда жиноий тўда Олмазор тумани Қорасарой кўчасидаги «Қорасарой» автобус бекатига келади. Ҳудудда ҳеч ким йўқлигидан фойдаланиб, бекатга ўрнатилган нархи 24 миллион сўмлик банкоматни машина юкхонасига ортиб, кўздан ғойиб бўлади. Қонунбузарлар банкомат ичидаги 4 миллион 400 минг сўм пулни ўзаро бўлишиб олади. Жиноят изини яшириш мақсадида банкоматни Чилонзор тумани ҳудудидан оқиб ўтувчи каналга ташлаб юборади.\nОлиб борилган тезкор чора-тадбирлар натижасида жиноятчилар қўлга олинди.\nЖиноят ишлари бўйича Тошкент шаҳар Олмазор туман судида ўтказилган очиқ суд мажлисида мазкур жиноят иши кўриб чиқилди.\nСуд мажлисида гувоҳларнинг кўрсатмалари эшитилди. Ҳужжатлар ўрганилиб, тўпланган далиллар яна бир бор кўздан кечирилди. Жиноят исботини топди. Уларга нисбатан қонунда белгиланган тартибда жазо тайинланди. Жиноятчиларга нисбатан Жиноят кодексининг тегишли моддаларига биноан 3 йил ва 3 йилу 6 ой муддатга қамоқ жазоси тайинланган.\nТошкент банкомат ўғрилари\nЖамият Кеча, 12:23


АҚШ бокс терма жамоаси мураббийи AIBA ҳакамларини ўзбекистонлик боксчиларга ён босишда айблади\n12:50 / 18.08.2016\nАҚШ бокс терма жамоаси бош мураббиий Билли Уолш The Guardian нашрига берган интервьюсида Халқаро ҳаваскор боксчилар уюшмаси (AIBA) манзилига танқид ёғдирди.\nУ ўз шогирдларидан бири Гэри Антуан Расселл 64 килограммгача бўлган вазн тоифасидаги чорак финал беллашувида ўзбекистонлик Фазлиддин Ғоибназаровга енгилганидан кейин чиқиш қилган. Ҳакамларнинг қарори кўплаб баҳс-мунозараларга сабаб бўлди, аренада жангни кузатган Флойд Мейвезер эса буни «очиқ-ойдин талончилик» деб атаган.\n«Ўзбекистон энг яхши жамоа бўлиши аниқ. Улар барчани енгишмоқда. Ўзбек боксчиларини енгсангиз ҳам ғалабани уларга беришади», — деган Уолш.\n«Тартиб-қоидаларни AIBA ўрнатади. Биз боксчиларимизни ғалабага тайёрлаймиз, улар рингга чиқишади ва устун келишади, лекин ғалабани беришмайди. Бу 1988 йилдан буён энг ёмон Олимпиада бўлмоқда. Ўшанда ҳам Рой Жонсдан финалдаги ғалабани тортиб олишганди», — дея қўшимча қилган Уолш.\nУнинг ёрдамчиси Кэй Корома The Guardian нашрининг AIBA тизимидаги порахўрлик муаммоси бўйича ўтказган журналистик текширувини эслаган.\n«Сиз ўйлаб кўринг, аслида нима ишлар рўй бермоқда. Улар ким қайси вазн тоифасида чемпион бўлишини белгилаб бўлишган. Мен AIBA натижаларга таъсир кўрсатаётганига ишона бошладим. Бу даҳшат», — дея қайд этган Корома.\nИсмини ошкор қилишни истамаган Олимпия чемпиони The Guardian нашрига берган интервьюсида айтганки, ҳакамлар муаммосини ҳал қилиш учун раҳбариятни тўла ўзгартириш керак. У Халқаро олимпия қўмитасини бу муаммога аралашишга чақирган.\nҚайд этиш керакки бу Олимпиада давомида ҳакамларни қарори масаласидаги илк можаро эмас. Бундай мунозаралар россиялик Евгения Тищенко қозоғистонлик Василий Левитни 91 килограммгача бўлган боксчилар ўртасидаги баҳсларда енгганидан кейин ҳам пайдо бўлганди. Ҳакамлар қарори эълон қилинганида мухлислар уларга ҳуштакбозлик қилишди, кейин улар тақдирлаш маросими вақтида ҳам россиялик боксчига ҳуштак чалишди. Мухлисларни Левитнинг ўзи тинчлантиришига тўғри келди.\nЛевит интервьюларидан бирида ҳакамларнинг бундай қарор қабул қилишини кутмаганини айтди.\nТищенко ҳам унинг рақибига адолатсизлик қилинган бўлиши мумкинлигини билдирди. Ҳакамлар қарори бутун дунё бўйлаб мухлислар ва мутахассисларнинг эътирозларига сабаб бўлди. Жумладан, Серхио Мартинес Левитни олимпиаданинг ҳақиқий чемпиони деб атади.\nЛевит — Тищенко баҳсидан ташқари яна бир жанг атрофида можаро содир бўлди. Бу россиялик Владимир Никитиннинг амалдаги жаҳон чемпиони, ирландиялик Майкл Конланга қарши жанги атрофида рўй берди. Ирландиялик боксчи ҳакамлар қарори эълон қилинганида уларга ўрта бармоғини кўрсатди, кейин эса AIBA ташкилотини орзуларни ўғирловчи ташкилот деб атади.\nAIBA Левит — Тищенко жанги натижаси бўйича қарор қабул қилишда хатога йўл қўйилганини тан олди ва ҳакамларни четлаштирди. Лекин улар чиқарган қарорлар ўз кучида қолди.\n15:50 / 27.01.2018


Айни пайтда разведка бўйича экспертлар, Ироқ ва Сурияда босиб олган улкан ҳудудларни ҳукумат кучларига бой берган ИШИД террорчилари яширинча қайта гуруҳларга бирлашаётгани хусусида хавотир билдирмоқда.\nФранциядаги “Европа 1” радиоси маълумотига кўра, ИШИД каби молиявий жиҳатдан бой террорчи гуруҳ тарихда ҳеч қачон бўлмаган.\nЭкспертлар фикрича, ИШИД етакчиси Абу Бакр Ал-Бағдодий иҳтиёрида шунчалар кўп пул борки, у хатто “Франция ҳаво йўллари” каби улкан авиаширкатни ҳам бемалол сотиб олиш имкониятига эга.\nБританиянинг “Экспресс” нашри маълумотига кўра, ИШИД Ироқ ва Суриянинг катта қисмини босиб олган пайтда нефт контрабандаси, ўзгалар мулкини тортиб олиш, ўғрилик ва одам савдосидан бир кунда миллионлаб доллар пул ишлаган.\nИШИД 2015 йилда фақат нефт контрабандасининг ўзидан қарийиб $ 500 миллион АҚШ доллари (£350 миллион ) миқдорида фойда кўрган.\nСурия ва Ироқ шимолида жойлашган нефт манбаларига бой ҳудудларни босиб олиб бир неча йил фойдаланган ИШИД, шунингдек, Ироқда ўстирилган буғдойнинг 40 фоизини ва Сурияда етиштирилган пахтанинг 80 фоизига эгалик қилган.\nФранциянинг Ле Монд нашри маълумотига кўра, ИШИД қозонган пуллар “уддабуронлик билан” қонуний бизнесга, жумладан, Ироқдаги балиқчилик фермаларига, Яқин Шарқ давлатлари ва Туркиядаги молиявий хизматлар тизимларига ётқизилган.\nАйни пайтда, 2,6 миллиард фунт стерлинг ($ 3 миллиард 580 миллион) миқдорида пул маблағига эга экани тахмин қилинаётган ИШИД нинг молиявий қудрати Ғарб давлатларида жиддий ташвиш уйғотмоқда.\nЭкспертлар фикрича, ИШИД ўз иҳтиёридаги маблағдан яширин фаолият юритишда, қайта гуруҳларга бирлашишда ҳамда пайт пойлаб террор ҳужумлари уюштиришда фойдаланиши мумкин.\nМутахассислар террорчи ташкилотлар халқаро пул ўтказмаларини амалга оширишда ва ноқонуний йўл орқали топилган пулларни қонунийлаштиришда тобора мураккаб усулларни ишга солаётганини айтмоқда.\nОртда қолган ҳафтада Париж шаҳрида “Террор учун пул йўқ” шиори остида ўтган халқаро анжуман ташкилотчилари йиғилиш қатнашчиларини террорчи гуруҳларнинг молиявий манбаларини қирқиш йўлида мувофиқлашган чоралар кўришга ва халқаро пул ўтказмаларининг шаффофлигини таъминлашга чақирди.\nАйни пайтда, 25 апрел куни Брюссел шаҳрида йиғилган халқаро донор мамлакатлар вакиллари март ойида фуқаролик уруши бошланганига саккиз йил тўлган Сурияга молиявий ёрдам кўрсатиш масаласини муҳокама қилдилар.\nMore in this category: « Голландиядаги 13 та кўчага фаластинлик қиз номи берилди Муборак Рамазон ойида БААда иш соатлари қисқаради »


Тошкент вилояти. Давлат экология қўмитаси раиси чиқинди полигонлари ҳолати билан танишди\nДавлат экология қўмитаси раиси Н. Обломурадов «ZANGIOTA OBODON» МЧЖ томонидан Тошкент вилояти Тошкент тумани «Оқтом» МФЙда қуриб ишга туширилган чиқиндиларни саралаш заводи ва у ердаги маиший чиқинди полигони ҳолати билан танишди.\nМазкур ҳудудда Ўзбекистон Республикаси Президентининг «Маиший ва қурилиш чиқиндилари билан боғлиқ ишларни бошқариш тизимини янада такомиллаштириш чора-тадбирлари тўғрисида»ги қарорига асосан амалга оширилаётган маиший чиқиндиларни комплекс бошқариш кластерини ташкил этиш лойиҳаси доирасида «ZANGIOTA OBODON» МЧЖ кластери томонидан 2020 йилда чиқиндиларни саралаш заводи қуриб ишга туширилган.\nУшбу саралаш заводининг йиллик ишлаб чиқариш қуввати 300 тоннани ташкил этади. Ташриф чоғида заводнинг фаолиятини янада такомиллаштириш юзасидан лозим бўлган жиҳатлар белгилаб берилди.\nДавлат экология қўмитаси раиси Н. Обломурадов мазкур ҳудуддаги чиқинди полигонини ҳам кўздан кечирди.\n«ZANGIOTA OBODON» МЧЖга қарашли бўлган маиший чиқинди полигонининг умумий майдони 10 гектарни ташкил этади. Бугунги кунда ушбу полигонда 43 120 тонна маиший чиқинди утилизация қилинган.\nМазкур полигон Қозоғистон Республикаси билан чегарадош ҳудудда жойлашганлиги сабабли, полигон фаолиятини тўхтатиш вазифаси қўйилган.\nШу сабабли, «ZANGIOTA OBODON» МЧЖ томонидан санитар хизмат кўрсатилаётган ҳудуддаги аҳоли ва юридик ташкилотлардан ҳосил бўладиган маиший чиқиндиларни жойлаштириш учун янги полигон ташкил этиш мақсадида, Қибрай тумани «Май» қишлоғи ҳудудидаги участка қўмита раиси иштирокида кўздан кечирилди.\nМайдони 10 гектар бўлган ушбу ҳудуд маиший чиқинди полигонини ташкил этиш талабларига мос эканлиги аниқланди. Ташриф чоғида танланган ер майдонида янги чиқинди полигони ташкил этиш юзасидан кўрсатмалар берилди.


Сайид Исмоил Журжоний - Parstoday\nСайид Исмоил Журжоний\nдекабр 09, 2018 19:43 Asia/Tashkent\nЗайниддин Абул Фазойил Исмоил ибн Ҳусайн ал-Журжоний эронлик улуғ олим ва замонасининг энг машҳур табибларидан бири ҳисобланар эди\nАйтиш керакки ушбу эронлик олим ва машҳур табибнинг ҳаёт ва фаолияти борасида бизгача ўта кам маълумотлар етиб келган. У ўз замонасининг етук олимлари ва табибларидан бўлиб қадимий Эрон тарихидаги илм соҳасининг ёрқин юлдузларидан ҳисобланади. Афсус билан айтганда Журжонийнинг ҳаёт ва фаолияти борасида қисқача бўлсада унинг ўзи таълиф этган асарларидан бошқа ҳеч бир тарихий манбадан етарли ва муфассал маълумотлар мавжуд эмас.\nЗайниддин ва Шарафиддин лақаби билан машҳур бўлган Сайид Исмоил ибн Ҳасан ибн Аҳмад ҳижрий -қамарий 434 чи ва милодий ҳисоб билан 1042 и йилда Эрон шимолидаги Каспий денгизи соҳили яқинида жойлашган бугунги Гургон ё ўзи Журжон шаҳрида дунёга келди. Унинг асли Исфаҳон шаҳрининг содотларидан эканлиги айтилади.\nЖуржоний яшаган даврда бугунги Гургон шаҳри ўта машҳур, ривожланган ва обод бир шаҳар эди. Шунингдек бу шаҳарда адабий ва илмий доиралар ташкил этилганди. Уша асрнинг аҳли фазл ва илм -уламолар баҳс -мунозараларида тез- тез бу шаҳарнинг адабий мактаби борасида сўз юритганлар.\nКўп эҳтимоллар билан Журжоний тиб илмларни ўрганишни бу шаҳарда ёшлик пайтларида бошлаган. Айтиш керакки Гургон шаҳри Шайхурраис Абуали ибн Сино ҳам бир пайтлар яшаб таълим берган ва ҳатто тиб оламида машҳур бўлган Қонун китобини ёзган шаҳар ҳисобланади. Бундан ташқари " Мифтоҳуттиб" номли китоб муаллими бошқа бир буюк табиб Аулфараж Али ибн Ҳусейн ибн Ҳинду ҳам ҳижрий- қамарий 400 чи йилдан умрининг охиригача яъни 455 чи йилгача Журжонда яшаб турли имлардан сабоқ берган.\nАйрим маълумотлага қараганда Журжоний аввал ўз шаҳридан Нишопур ва ундан кейин Ироқ, Форс ва Хузистон минтақаларига борган. Бу сафарлар жараёнида у ё бу минтақа ва шаҳарнинг ҳозиқ табиблари ва олимлари олдида сабоқ олишга муваффақ бўлган.\nЖуржонийни турли шаҳарга қилган сафари уша даврларда ҳам турли шаҳрларда илмий адабий марказларни фаолият қилаётганидан далолат беради. Шунингдек Нишопур шаҳри ҳам илм маркази ва " Буюк касалхоналар шаҳри номи билан донг таратганди.\nЗакариё Розий ва Абулҳасан Турунжий тўғилиб ўсган ва фаолият қилган Рай шаҳри шунингдек Ибн Сино 14 йил яшаб асарлар таълиф этган ҳамда Ибн Мандавия каби буюк табиблар яшаган Исфаҳон шаҳрида ҳам буюк касалхоналар фаолият этарди.\nШероз шаҳрида ҳам буюк табиблар ва тиб илмининг етук вакиллари фаолият этадиан касалхоналар мавжуд эди.\nХузистонда ҳам Жунди Шопурнинг қадимий билим юртлари ва касалхоналари фаолияти тўхтатилгани билан илгаригидек ушбу қадимий шаҳарда буюк табиблар яшаб ижод қилишарди.\nСайид Исмоил Журжоний шунингдек Қум шаҳрида ҳам бўлганига ишора қилиб ўтган.\nЖуржоний яшаган даврда Қум шаҳри шиалар яшайдиган шаҳр номи билан машҳур эди. Бу шаҳарда ҳам диний ва диний бўлмаган билим юртлар мавжуд бўлган.\n" Журжонийнинг " Захираи Хоразмшоҳий" китобида келтирани дек у бу шаҳрда шифокорлик билан машғул бўлган ҳижрий -қамарий 4 асрнинг мунажжими Кушёр Гелий фарзандлари билан мулоқот қилган экан.\nЖуржонийни қачон ва нега Қум шаҳрига боргани борасида етарли маълумот мавжуд эмас ва фақат бу мусофират ҳижрий- қамарий 504 чи йилдан олдин яъни Хоразмга қилган сафаридан олдин амалга оширилганининг эҳтимоли бор.\nБуларга қўшимча Журжонийнинг ўзи Марв ва Балх шаҳарларига сафар қилганига ишора этган.\nУнинг ҳозиргача маълум бўлган буюк устозларидан бири майит жасадларини ёриш устози, Гипократ, Гален асарларига шарҳ ёзган иккинчи Гиппократ номи билан машҳур бўлган Абулқосим Абдулраҳмон бин Абисодиқ Нишопурийдир. Ибни Синонинг илм майдонига келиши билан эронлик- исломий тиббиёт янги ҳаёт ва ва йўналишига эга бўлди. Унинг шогирлдари ҳам ишини ва фаолиятини давом эттирдилар.\nИбн Аби Содиқ ҳам Ибн Синонинг таниқли шогирдларидан ҳисобланади. У Нишопурга қайтиб келиб бу шаҳарда тиб илмини ривожлантирди ва бу соада дарс беришга машғул бўлди.\nИбн Аби Содиқ Нишопурий ҳам тиб соҳасида турли асарлар таълиф этиб Ибн Сино йўлини давом эттирди ва Нишопур шаҳрини тиб илмининг марказларидан бирига айлантирди.\nЖуржоний " Захираи Хоразмшоҳий" асарида ушбу етук устозини " Хожа Раис Абулқосим ибн Абилсодиқ Аннишопурий раҳимауллоҳ" номи билан тилга олади.\nАфсус билан айтганда ушбу буюк ва машҳур табиб ҳаёт- фалияти борасида кўп маълумотлар мавжуд эмас.\n" Журжоний " Захираи Хоразмшоҳий " китобида унинг борасида ёзган бошқа буюк табибларидан бири Устод Аҳмад Фаррух ё ўзи Аҳмад Фаруж эди. Журжоний ҳатто бир жойда " Кифоя" номли уни китобига ишора қилган.\nҒайритиббий илмларда Журжонийнинг устозаридан фақат бир нафарининг номи бизгача етиб келган. Унинг номи Зайнулислом лақаби билан машҳур Абулқосим Қушайрий Нишопурийдир. У ҳижрий -қамарий 376-465 чи йилларда яшаган. Журжоний бу устози олдида ҳадис илмини ўрганиб олган.\nТурли манбаларга кўра Журжоний тиб илмидан ташқари гигиена, физиология, дорушинослик ( фармацевтика) ва ҳатто ветеренария илмларига ҳам устозга айланиб айрим асарлар таълиф этган.\nБизгача етиб келган маълумотлар ва факт -далиллар асосида Журжонийни араб тили ва адабиёти, ахлоқ, ҳикмат ва бошқа имлардан огоҳ бўлгани ва ёзган асарларидан гувоҳлик беради. У исломий илмлар хусусан фиқҳ, ҳадис в тафсир илмларида ҳам ўз замонасининг етук донишмандларидан бири бўлган. У ҳикмат ва ақлий илмларда " Афзалулҳукамо" лақабини олган.\nМаълумотларга кўра Журжоний Хоразмда бўлганида Хоразмийлар дарборида Қутбиддин Муҳаммад Хоразмшоҳнинг яқин кишиларига айланди. Хоразм шаҳрида бўлганида у аҳолини тиббиёт илмига ошно этиш ва тиббиёт илмини ўранишнинг мукаммал бир манбасини мавжуд бўлгани туфайли " Захираи Хорамзшоҳий " номли буюк ва машҳур асарини таълиф этди.\nУшбу даврда бу китоб тиббиёт илмининг энциклопедияси ва эронлик тиббиётнинг янги даврасида энг таъсирчан китобларидан бири эди.\nАйни шу китоби Журжонийни эронлик тиббиётининг қайта тикланувчи шахсиятга айланишига замин яратди.\nУша даврда"Захираи Хорамзшоҳий" китобини таълиф этилиши бир нечта нуқтаи назардан эътиборга молик эди.\nБириничидан бу китоб тиббиёт илмида таълиф этилган ягона манба ҳисобланардики Ибни Синонинг Қонун китобини таълиф этилишининг тахминан юз йилидан кейин ёзилган Журжоний ўзи Ибни Синонинг шогирди ва уни ҳатти- ҳаракати ва равишини давом эттирган шахслардан эди.\nЖуржоний шунингдек Закариё Розий ва Аҳвозийларнинг илмий, тиббий ва клиник нуқтаи назарлари ва равишларидан фойдаланиб, ҳамда 4-5 чи ҳижрий қамарий асрдаги ислом оламининг энг буюк офтальмологи ( кўз касалликлари шифокори) Али ибн Исо Алкаҳол ҳамда бошқа буюк шифокор ва табиблар тажрубаларидан фойдаланиб ўз тажрибаларини ҳам бу китобга қўшган. Шу сабабдан " Захираи Хоразмшоҳий " асари янада мукаммалроқ бир китобга айланди. " Захираи Хоразмшоҳий" китоби уша давргача форс тилида ёзилган тиббиёт соҳасининг илк энциклопедияси ҳисобланади. Бу китобни таълиф этилиши билан Эронзамин табиблари ва шифокор донишмандларининг форс тилида асарлар ёзиши янада ошиб ўз авжига етди. Шунингдек Ҳиравий ва Ахвайний каби эронлик табиблар ҳам миллий тиббиётни тиклаш ва форс тилида асарлар ёзишни бошлагандилар. Бу ҳаракатлар Ибн Сино ва Аҳмад Фараж томонидан давом эттирилди аммо Журжоний ушбу буюк китобини таълиф этиши билан бутун Эронзаминда умумий бир ҳаракатни бошлаб юборди.\n"Захираи Хоразмшоҳий" китоби 9 жилддан иборат бўлиб, Журжонийнинг айтишича фармацевтика ва фармоколия қисматларини қўшиш ниятига эга бўлмаган аммо айрим олимлар ва табибларнинг маслаҳати билан ушбу мавзулардаги қисматларни китобга қўшиш қарорига келган.\nМаълумотларга кўра ушбу китоби ҳижрий -қамрий 504 -521 чи йиллар ичида таълиф этилган.\nАбужаъфар Муҳаммад бин Мўсо Ал-Хоразмий


14:03 / 12.01.2017\nЎзбекистон Савдо-саноат палатасида мамлакатдаги тадбиркорлик муҳитини яхшилаш юзасидан навбатдаги давра суҳбати бўлиб ўтди. Унда Сенат раисининг биринчи ўринбосари Содиқ Сафоев ва ССП раиси Алишер Шайхов иштирок этган. Бу ҳақда Газета.уз сайти ёзмоқда.\n2017 йил 6 январда бўлиб ўтган учрашувда Ўзбекистоннинг халқаро майдонда рақобат-бардошлигини ошириш, тадбиркорларнинг қонунларни ишлаб чиқишдаги иштирокини яхшилаш, тўқимачилик соҳасидаги муаммолар, қишлоқ хўжалиги соҳаси, солиқ ва банк тизими, касаба уюшмалари фаолиятининг самарадорлиги ва бошқа масалалар муҳокама қилинган.\nЙиғилишда, ўзбек-хитой савдо уйи (ЎХСУ) раҳбари, Халқаро бизнес ва технологиялар Ассоциацияси раиси (AMBiT - ХБiTА) Ҳикмат Абдураҳмонов Ўзбекистондаги профессионал уюшмалар тадбиркорларнинг муаммоларини ҳал этишда нима учун ёрдам бермаётганига оид фикрлари билан ўртоқлашган.\n«Фикримча, касаба уюшмалари билан боғлиқ муаммо уларнинг сонида эмас, балки уларни жиддий қабул қилмасликдадир. Ассоциацияларнинг бош мақсади — соҳа вакилларининг манфаатларини ҳимоя қилишдан иборат. Афсуски, мамлакатимизда, ушбу ташкилотлар ва давлат ўртасида мулоқот ўтказилмади. Шу боисдан, тадбиркорлар уюшмаларнинг у ёки бу муаммони ҳукуматга етказа олишига ишонишмайди. Қўшни мамлакатларда касаба бирлашмалари кучга тўлмоқда, ҳукумат вакиллари эса, улар билан муаммоларни ҳал этиш мақсадида доимий равишда мулоқот ўтказади», - деган Абдураҳмонов.\nУнинг айтишича, тадбиркорлар ўз муаммоларини маълум қилиш ва давлат органлари томонидан қонунбузарликларга йўл қўйилаётганини айтишдан қўрқишмайди. Бироқ, «тизимдаги лоқайдлик тадбиркорларнинг тилини калта қилмоқда».\nБундан ташқари, Абдураҳмоновнинг фикрича, солиқ тизими ва божхона сиёсати компанияларнинг ошкора фаолият юритишига туртки бермайди. Чунки, улар назорат қилувчи органларнинг диққатини тортмасликни маъқул кўришади.\n«Тадбиркорларда шундай мантиқ шаклланиб қолганки, гўёки, улар солиқларни четлаб ўтса, рақобатбардошлигини сақлаб қолишади. Бу мантиқни солиқ тизими билан бирга кескин ўзгартириш керак», — дея таклиф билдирган у.\nХўш, Ўзбекистоннинг рақобатбардошлигини ошириш ва тадбиркорликни ривожлантириш учун нима қилиш керак?\n«Бизда асбоб-ускуналар етишмаслиги мавжуд эмас, муаммо — унинг етарли даражада юкланмаганлигида, — дейди ЎХСУ ва ХбiTА раҳбари. — Аниқроғи, кўпчиликда ишлаб чиқариш салоҳияти бор, аммо хом ашё маҳсулотларини, айнан рақобатбардош шартларда олиш имконига эга эмас. Бу масалани ҳал этмасдан, олға силжий олмаймиз».\nИккинчи асосий муаммо бу — сўм ва валютадаги сармоядан фойдалана олиш масаласидир.\n«Заём маблағларисиз биз ривожлана олмаймиз. Бугунги кунда, тадбиркорлар сармоя учун фақат банкларга мурожаат қила олишади. Банк тизимини либераллаштириш керак. 10 йил аввал, савдони молиялаштириш ёки қайта молиялаш деган усул бўлар эди. Банклар бизнесни молиялаштириш учун ўрта ва узоқ муддатли маблағларни жалб қила олар эди. Бу усулларни қайтариш лозим. Агар бозорнинг рақобатбардошлигини кўтарсак, аксар муаммолар ўз-ўзидан ғойиб бўлади. Бунинг учун давлат компаниялари хусусий сектор билан рақобат қилиб, уни назорат қилиш ўрнига, унинг тараққий этиши учун қулай шароитни барпо қилиши, бунга қўшимча равишда ахборот шаффофлиги таъминланиши лозим», — деб қайд этган Ҳикмат Абдураҳмонов.\nИқтисодчи Юлий Юсупов халқаро майдондаги рақобатбардошлик хусусида ўз фикрларини изҳор қилган. Унинг сўзларига кўра, Ўзбекистон халқаро меҳнатни тақсимлаш жараёнида ва қўшимча қийматли маҳсулотлар ишлаб чиқариш бўйича глобал занжирда фаолроқ иштирок этиши даркор. Бундан ташқари, валюта бозорини либераллаштириш ва эркин конвертацияни жорий қилиши лозим.\nЮлий Юсуповнинг айтишича, «мамлакатдаги тижорат банклари ўзларининг асосий вазифаси — жамғармаларни жалб этиш ва бу маблағларни сармояга айлантириш вазифасини бажара олмаяпти». Чунки, улар Марказий банк кўрсатмаларини бажаришдан нарига ўта олмаяпти.\nИқтисодчи, шунингдек, мамлакатдаги тўлов турлари — нақд, нақдсиз ва корхоналар ҳисобидаги маблағларнинг ўзига хосликлари хусусида ҳам фикр билдирган. У, бу борадаги муаммоларни ҳал этиш учун нақд пулларни беришда маъмурий тўсиқларни олиб ташлаш зарур, деган фикрни билдирган.\nЭкспертнинг қайд этишича, агар кичик корхоналар тор доирада ихтисослашса ва йириклари ҳажмларда тежашни бошласа, Ўзбекистон рақобатбардошлиги кескин ортиши мумкин. Бу такомиллашувга, харажатларни камайтириш ва маҳсулот сифатини оширишга имкон беради.\nИқтисодчи Юсупов фермерлар ернинг ҳақиқий эгаси эканликларини ҳис қилишлари ва ундан фойдаланиш самарадорлигини оширишлари учун, деҳқон-фермерлар ҳуқуқларини мустаҳкамлашга чақирган.\nTOP-Contact компанияси асосчиси Лазиз Адҳамовнинг маълум қилишича, Вазирлар Маҳкамасининг кичик корхоналардаги ишчилар сонини 25 нафаргача чеклаш тўғрисидаги қарори, унинг 50 кишилик компаниясини тўлиқ солиқ тўлайдиган йирик корхонага айлантирган. Шу сабабдан, унинг бизнеси «барбод бўлган».\nАлишер Шайхов бунга жавобан, Иқтисодиёт вазирлиги кўп меҳнатни талаб қилувчи соҳаларда кичик корхона ва фирмаларнинг ишчилари сонини икки мартага ошириш таклифини билдиргани, тез орада қарорга ўзгартишлар киритилишини билдирган. ССП раиси, бу каби ҳужжатлар хусусий сектор билан келишилмасдан қабул қилинмаслиги керак, деган фикрга қўшилиб, кичик тадбиркорлик вакиллари камида олти ой аввал, ўзгаришлар ва ислоҳотлардан хабардор этилиши мақсадга мувофиқлигини айтган.\nКичик корхоналардаги ходимлар сони чекланиши билан боғлиқ масала бошқа соҳалар учун ҳам муҳим бўлиб қолмоқда.\nKorzinka.uz супермаркетлари тармоғи асосчиси ва раҳбари Зафар Ҳошимовнинг таъкидлашича, бундай чеклов кўпсонли кичик корхоналар ташкил этишга сабаб бўлиб, шу билан меҳнат самарадорлиги тушишига олиб келмоқда.\n«Мени қийнаётган масала: нима учун 50 ва 51 ишчига эга бўлган иккита компания турли солиқ тўлайди? Агар тўқимачиликка солиқ ва божхона имтиёзи берилса, уларни тоифалаштирмасдан, барчасига бирдек тақдим этиш керак. Акс ҳолда, бу ишлаб чиқаришни майдалаб, меҳнат самарадорлигини пасайишига олиб келади. Бу бошқа соҳаларга ҳам тегишли. Масалан, баъзи корхона ходимлари сони 25 нафардан ошса, кичик корхона имтиёзларига эга бўла олмаслиги туфайли, ўз бизнесини кенгайтира олмайди. Бунинг ўрнига улар, бир нечта бошқа корхонага асос солади. Такси хизматида ҳам шу аҳвол. Битта йирик компания умумий солиқ юкламасидан қочиш мақсадида, 100 кишилик 18та компанияга асос солади», — деган тадбиркор.\nТўқимачилик соҳаси вакиллари эса, ўзбекистонлик ишлаб чиқарувчиларнинг маҳсулотларини божхона божларисиз Туркияга тўғридан-тўғри экспорт қилиш бўйича келишувга эришишни сўраб, ҳукуматга мурожаат йўллашган. Шунингдек, улар солиқ ва божхона имтиёзларига киритилган маҳсулотлар рўйхатини оширишни сўрашмоқда.\nGrand Eco Product муассиси Муродхон Жўраев иссиқхона хўжаликлари сонини тадбиркорларга боғлиқ бўлмаган омиллар воситасида қисқартириш масаласига эътибор қаратган.\n«Гап табиий газнинг умуман йўқлиги, электр таъминотидаги узилишлар ҳақида бормоқда. Ахир булар ҳосилнинг нобул бўлишига олиб келади». Бундай узилишлар учун одатда ҳеч ким масъул эмас. У, шунингдек, тадбиркорларни қўллаб-қувватлаш жамғармасини қайта ташкил этиш ва иқтисодий ислоҳотлар ижросини назорат қилувчи кенгашни тузиш ғоясини илгари сурган.\nNewmax Technologies ҳаммуассиси ва MyTaxi раҳбари Акмал Пайзиевнинг қайд этишича, Ўзбекистон электрон тижорат ва хизмат кўрсатиш соҳасини ривожлантиришга интернет-эквайринг (интернет дўконлардан маҳсулот харид қилиш имконияти) билан боғлиқ камчиликлар имкон бермаяпти.\n«Биз Visa ва MasterCard халқаро тўлов карталарини қабул қила олмаймиз… Мамлакатимизга келаётган сайёҳлар ўз банк карталаридаги пулларини сарфлашни хоҳлашади. Аммо, барча умумовқатланиш ва сайёҳлик нуқталарини бу каби терминаллар билан таъминлаш серхаражат ва мураккаб вазифа эканини ҳисобга олсак, бу муаммони иловалар воситасида ҳал қилиш мумкин эди».\nClick мобил банкинг тизимининг IT ва телекоммуникациялар бўйича маслаҳатчиси Азиз Раҳимов электрон тижорат соҳасини тартибга солувчи меъёрий-ҳуқуқий ҳужжатларни «янгилаш»ни таклиф қилган.\n«Икки йил аввал, “Электрон тижорат тўғрисида”ги қонун қабул қилинган эди. Ўтган йили унинг тартиби маъқулланди... Бу давр мобайниида, қонуннинг қайси бандлари бизнесга ёрдам беради, қайсилари ҳалақит беради, аниқлаб бўлишди. Биз банкка борсак, у ерда янги меъёрлардан тубдан фарқ қилувчи, 1992 йилда ёзилган кўрсатмалар ҳамон амалда», - деган Раҳимов.\nССП раҳбари Алишер Шайхов, бир ҳафта ичида электрон тижорат тўғрисидаги меъёрий ҳужжатларни янгилаш бўйича ишчи гуруҳи ташкил этилишини айтган.\nУчрашувда ҳукумат ва бизнес вакиллари давлат-хусусий ҳамкорликни йўлга қўйиш, мавжуд муаммоларни ҳал этишга тайёрликларини таъкидлашган ҳамда ҳар бир масалани чуқурроқ ўрганиш учун тор доирадаги махсус учрашувларни ташкил этишга келишиб олишган.\nвалюта тадбиркорлик савдо-саноат палатаси\nПрезидент эмас, одамлар ишончини қозониш керак- Мирзиёев\nЯнги хизматлар самараси: қулайлик, тезкорлик, сифат


Создано 09 Март 2018\tПросмотров: 2678\nШаҳид мушриклар ўлдирган ёки мусулмонлар зулм қилиб ўлдирган ва ўлдирилгани учун дия вожиб бўлмайдиган инсондир. Бундайлар кафанланади, уларга жаноза ўқилади, лекин ювилмайди. Улар Уҳуд шаҳидлари ҳукмида бўлади. Расулуллоҳ (с.а.в.): “Уларни жароҳатлари ва қонлари билан кафанланглар, лекин ювманглар”, – деганлар.\nШаҳидни қабрга қўйиш\nШаҳид жунуб одам бўлса, ғусл қилдирилади.\nШаҳид ёш бола бўлса, ғусл қилдирилади.\nШаҳиднинг қони ювилмайди, кийими ечилмайди. Лекин устидаги барча кафан жинсидан бошқа кийимлари ечилади ва кафани талаб даражасида (комил) қилинади, сўнг, унга жаноза ўқилади.\nШаҳид қачон ювилади?\nТан жароҳат кўрган барча мусулмонлар бирон нарса еган ёки ичган, ухлаган ёки даволанган, тирик пайтида жанг майдонидан четга кўчирилиб, сўнг ўлган ёки ақли ўзида бўлиб, бир намоз миқдорича тирик қолса, дунёвий ишларга тегишли бирор нарсани васият қилса, албатта ювилади ва кейин, жаноза намози ўқилади. Чунки у жангда олган жароҳатидан қийналган бўлса-да, бир оз юргач ҳаёт учун зарур нарсалардан фойдаланди. Шунинг учун, зулмнинг асорати енгилроқ кечди ва шу боисдан ўзи шаҳид мақомида бўлса ҳам, Уҳуд шаҳидлари қаторида бўлмайди.\nИмом Бухорий халқаро маркази, 2016 йил. -Б.124-125


Жиззахда тормози панд берган юк машинаси тўртта машинага шикаст етказди. 8 киши жароҳат олди\nЖиззах вилояти Шароф Рашидов тумани ҳудудида ҳаракатланиб кетаётган Howo юк машинасининг тормози ишламай қолиши оқибатида рўй берган йўл-транспорт ҳодисасида жами тўртта машинага зарар етган. 8 киши жароҳатланган. Бу ҳақда вилоят ИИБ ЙҲХБ хабар бермоқда.\nМаълум қилинишича, 2021 йилнинг 17 май куни соат 22:45 ларда Бухоро вилояти, Олот туманида яшовчи И.Б. Howo юк машинасида М-39 Алмати–Тошкент–Термиз халқаро автомобил йўли орқали Тошкент йўналишида ҳаракатланиб кетаётганда Жиззах вилояти Шароф Рашидов тумани ҳудудида тормози ишламай қолган.\nҲайдовчи машинани тўхтата олмагани учун Howo ўзидан олдинда ҳаракатланиб кетаётган Қашқадарё вилояти Деҳқонобод туманида яшовчи Ҳ.Р. бошқарувидаги Нексия, Қамаши туманида яшовчи М.Н. бошқарувидаги Нексия, Шаҳрисабз туманида яшовчи М.А. бошқарувидаги Нексия, Жиззах шаҳрида яшовчи М.О. бошқарувидаги Ласетти русумли машиналарининг орқа қисмига уриб, уларга жиддий шикаст етказган.\nОқибатда, енгил машиналар салонида бўлган Қашқадарё, Самарқанд ва Жиззах шаҳрида яшовчи 8 нафар фуқаро тан жароҳатлари олган. Уларга Республика шошилинч тиббий ёрдам илмий маркази Жиззах филиалида биринчи тиббий ёрдам кўрсатилган.\nҚайд этилишича, ушбу ҳудудда хизмат олиб бораётган вилоят ИИБ ЙҲХБ 1-сафарбарлик гуруҳи инспектори, сафдор Ш.Ирматов хизмат машинаси билан Howo’нинг олдидан ўтиб огоҳлантириш сигнали билан йўлдаги бошқа машиналарни йўл четига чиқишлари тўғрисида огоҳлантирган. У бу ҳаракати билан юк машинасининг бошқа машиналарга шикаст етказишининг олдини олган.\nЖиззахда мактаб ўқувчиси машина бошқариб йўл-транспорт ҳодисаси содир этди\nЖиззахда содир бўлган йўл-транспорт ҳодисасида «Камаз» ҳайдовчиси вафот этди\n17:05 / 20.06.2021\nЁз жазирамасини ҳис этмайдиган Зомин тоғлари: Бу ерда экотуризм ривожлантирилади\nЖиззахда ҳокимнинг қарорига келтирилган протестни бекор қилдирмоқчи бўлган фирибгар ушланди


PressReader - Biznes Daily Birzha (Exchange): 2018-05-12 - ПОЙДЕВОРИ ДЎСТЛИККА ЙЎҒРИЛГАН ҲАМКОРЛИК\nПОЙДЕВОРИ ДЎСТЛИККА ЙЎҒРИЛГАН ҲАМКОРЛИК\nBiznes Daily Birzha (Exchange) - 2018-05-12 - ПЕРВАЯ СТРАНИЦА - Абдурасул сатторов.\nПрезидентимизнинг шу йил 9-10 март кунлари Тожикистонга давлат ташрифи давомида мамлакатларимиз ўртасида ўзаро савдо-сотиқ, иқтисодий, маданий алоқаларни ривожлантириш юзасидан муҳим келишувларга эришилган эди. Шу асосда яқинда Самарқанд шаҳрида дастлабки бизнес форум ташкил этилди. Унда Самарқанд вилояти ва Тожикистоннинг Сўғд вилояти тадбиркорлари иштирок этдилар. Ўзбекистон ва Тожикистон савдо-саноат палаталари вакиллари сўзга чиқиб, ишбилармонларнинг ўзаро ҳамкорлигини йўлга қўйиш ва ривожлантириш учун яратилган имконият ва қулайликлар, солиқ ва божхона имтиёзлари ҳақида батафсил маълумотлар беришди. Йирик корхоналар, туристик фирмалар, фермер ва тадбиркорлар эса ўзлари тайёрлаётган маҳсулотлар ҳамда кўрсатаётган хизматлар бўйича тақдимотлар ўтказишди.\nСўғд вилояти Тожикистоннинг шимолида жойлашган. Асосий ҳудуди тоғли жойлардан иборат. Аҳолиси 2,5 миллиондан ортиқ. Маркази – Хўжанд шаҳри. Ҳудудда металл конструкциялар, сендвич панеллар, омихта ем тайёрлайдиган, сутни қайта ишлайдиган корхоналар, паррандачилик фермалари фаолият юритадиган “Сўғд” эркин иқтисодий зонаси мавжуд. Бу иншоотлар орасида энг йириги “Зарафшон” қўшма кон-металлургия комбинатидир. У бир кеча-кундузда 10 минг тонна металлни, 11 минг тонна маъданни қайта ишлаш, бир йилда 2,2 тонна соф олтин ишлаб чиқариш қувватига эга. Келгусида уни суткасига 17 минг тонна маъданни қайта ишлайдиган, бир йилда 5 тонна соф олтин ишлаб чиқарадиган корхонага айлантириш режалаштирилган.\nВилоят қишлоқ хўжалигида боғдорчилик етакчи ўрин эгаллайди. Етиштирилаётган деҳқончилик маҳсулотларининг асосий қисми ички истеъмолга йўналтирилади.\n– Корхонамиз меваларни қуритиб, қадоқлашга ихтисослашган, – дейди “Баракат Исфара” масъулияти чекланган жамияти менежери Ихтиёр Шерматов. – Йилига 50 турга яқин 490 тонна маҳсулотни қайта ишлаймиз. Уларни, асосан, Европа давлатларига экспорт қиламиз. Ўзбекистон қишлоқ хўжалиги маҳсулотларини етиштириш ва қайта ишлаш соҳасида катта тажрибага эга. Қолаверса, Самарқандда ҳам бундай фаолият билан шуғулланадиган ва маҳсулотларини экспортга чиқарадиган корхоналар кўп экан. Шу боис, улар билан ҳамкорлик қилиш ниятидамиз. Бизнес форум бу борада бизга катта қулайликлар яратди.\nАнжуман доирасида икки мамлакат тадбиркорлари учун кооперация биржаси ўтказилди. Натижада улар ўзаро тажриба алмашиш, қўшма инвестицион лойиҳаларни амалга ошириш юзасидан манфаатли шартномалар имзолаш имкониятига эга бўлдилар.\nБизнес форум асносида Самарқанд ва Сўғд вилоятлари ўртасида жами қиймати 107 миллион 847 минг АҚШ долларига тенг 170 та шартнома ва меморандум имзоланди. Чунончи, ишлаб чиқарувчилар томонидан қишлоқ хўжалиги, озиқ-овқат маҳсулотлари, тўқимачилик, қурилиш материаллари, маиший хўжалик моллари, бошқа товар ва хизматлар экспорти бўйича 87 та шартнома тузилди. Ўндан зиёд туристик фирма ўртасида эса тожикистонликларнинг Ўзбекистонга саёҳатларини уюштириш бўйича келишувларга эришилди.\n– Корхонамиз ташкил топганига 7 йил бўлди, – дейди Пайариқ туманидаги “Ирода чевар маҳорати” масъулияти чекланган жамияти директори Дилафрўз Бердибоева. – Асосан аёлларбоп ва болаларбоп кийимлар тикамиз. Ускуналаримизни чет элдан келтирганмиз. Лекин ҳозиргача бирорта хорижий корхона билан экспорт шартномаси тузмаган эдик. ярмаркада намойиш қилинган маҳсулотларимизга Тожикистоннинг “Зинаб” корхонаси вакиллари қизиқиб қолишди. Улар билан 105 минг долларлик тўқимачилик маҳсулотлари етказиб бериш бўйича шартнома имзоладик.\n– Биз оз ердан кўп ҳосил олиш йўлида илғор технологиялардан кенг фойдаланаяпмиз, – дейди сўғдлик агроном Абдуҳамид Ҳошимов. – Масалага шу жиҳатдан ёндашсак, иссиқхонада маҳсулот етиштириш бозор барқарорлигини таъминлаш ва аҳоли эҳтиёжини қондиришда энг самарали усул ҳисобланади. Афсуски, ҳозирча бизда йирик ва замонавий технологияли иссиқхоналар кўп эмас. Шу боис, гидропоника усулидаги иссиқхонада маҳсулот етиштириш технологияси менга жуда маъқул бўлди. Келгусида ўз юртимизда шунақа иссиқхоналар барпо этиш ниятидамиз.\nСўғдлик меҳмонлар уч кун давомида бизнес форумда иштирок этиш билан бир қаторда Самарқанд вилоятидаги йирик саноат корхоналари, фермер хўжаликлари фаолияти билан яқиндан танишдилар, тарихий-маданий обидаларни, диққатга молик масканларни зиёрат қилдилар. Шунингдек, икки мамлакат санъаткорлари иштирокидаги концерт дастурини, “Динамо” ва “Хўжанд” футбол жамоаларининг ўртоқлик учрашувини томоша қилиб, қатор маданий тадбирларда қатнашдилар.\nТожикистон Халқ демократик партиясининг Сўғд вилояти кенгаши раиси Сафароз Юнусов ўз таассуротларини бундай баён этди:\n– Биламизки, ўзбек ва тожик халқлари бир дарёдан сув ичади, ўзаро қариндошлик ришталари билан боғланган. Уларнинг тарихи ҳам, миллий-маънавий қадриятлари ҳам бир-бирига уйқашиб кетган. Шу боис, муҳтарам Шавкат Мирзиёевнинг Тожикистонга ташрифини мамлакатимиз аҳли катта қувонч билан қаршилади. Негаки, бу ташриф икки давлат ўртасидаги азалий қўшничилик, биродарлик алоқаларини қайта тиклашга, ўзаро савдо-сотиқ, иқтисодий, маданий-маърифий алоқаларни ривожлантиришга хизмат қилади. Самарқанд заминида ташкил этилган бизнес форум ҳам моҳиятан эзгулик уруғи билан йўғрилган.\nДарвоқе, ўзбекистонлик ва тожикистонлик тадбиркорлар иштирокида Самарқандда бўлган уч кунлик илк бизнес-форум муваффақиятли якунланди. У ҳадемай ижобий самараларини бера бошлайди.


Гулнора Каримованинг бош қўриқчиси мамлакатни тарк этган - BBC O'zbek\nГулнора Каримованинг бош қўриқчиси мамлакатни тарк этган\nImage caption Каримова хоним ва унинг атрофидагилар терговлар борасида сукут сақлашмоқда.\nБаъзи хабарларга кўра, Гулнора Каримовага қарши бўлаётган ҳаракатлар доирасида унинг бош қўриқчиси Ўзбекистонни тарк этган.\nАйтилишича, унинг мол мулкини қўриқлаш билан шуғулланувчи хавфсизлик хизматига раҳбарлик қилган Аҳат Носиров ўзига қарши жиноий иш очилиши ортидан мамлакатдан қочиб кетган. Би-би-си бу ҳақида маълумот олишга муваффақ бўлган Париждаги ўзбекистонлик ҳуқуқбон Надежда Атаевага боғланди.\nБи-би-си: Ўзбекистонда қудратли Гулнора Каримовага тегишли нашрлар ва телеканаллар ёпиқлигича қолмоқда, айни дамда уларга нисбатан тергов ишлари очилгани хабар қилинмоқда. Каримова хоним ва унинг атрофидагилар терговлар борасида сукут сақлашмоқда. Айни дамда унинг интернетдаги, хусусан твиттердаги ишқибозлари унга ўз дастакларини изҳор қилишда давом этишаяпти. Каримова хоним охирги ёзувларидан бирида Ўзбекистонда уни йўқотишга жуда қаттиқ ҳаракат қилишаётганини айтди.\nНадежда Атаева: Бизнинг Ўзбекистондаги манбаларимиз бир ҳафта аввал маълум қилишдики, Ўзбекистон президенти девони қошидаги хавфсизлик хизмати раҳбари Аҳат Хамзаевич Носиров ишдан олинган. Айтилишича, Гулнора Каримованинг мол мулкини ҳимоя қилишга ажратилган бюджет маблағларининг суистемол қилинишидан Президент Каримов огоҳ бўлгани бунга сабаб бўлган. Гулнора Каримованинг Хориждаги мол мулкининг барчаси мана шу хизмат ходимлари томонидан, ҳамда давлат бюджети ҳисобидан қўриқланган. Ҳозирги кунда буларни ҳужжатлар билан тасдиқлай олмаймиз, лекин манбаларимизга кўра, Гулноранинг мол мулкини қўриқлаш учун ёлланган ходимларнинг сони 1 мингдан ошиқдир. Баъзи хабарларда, 1,5 минг, бошқаларида унданда кўп дейилади. Шундай экан, бу каби ҳаражатлар хатто Президент Каримовнинг жаҳлини чиқарган.\nБи-би-си: Ахат Носировга айблов қўйилганми Ўзбекистонда?\nНадежда Атаева: Йўқ, расман айблов йўқ. Чунки, ўзингиз тушунасиз, бу мамлакатда ҳар қандай ҳаққоний маълумот яширин тутилади, ва бу воқеалар атрофида жуда кўп мишмишлар юзага келган. Давлат бюджети қандай сарфланаётганини билиш бу мамлакатдаги ҳар қандай одамнинг конституцион ҳуқуқи бўлиши керак.\nБи-би-си: Ахат Носиров бугун қаерда экани борасида нима маълум?\nНадежда Атаева: Бизнинг маълумотларга кўра, у Ўзбекистонни тарк этган. У ўзига жиноий иш очилиши биланоқ чиқиб кетган ва ҳозирда МДҲ давлатларидан ташқарида турибди. У бошпана сўраган ё сўрамагани борасида ҳозирча билмаймиз. Менимча, у бу каби жараён ҳақида маълумотга эга ҳам бўлмаса керак, чунки Ўзбекистонда давлат органларида ишлаган одам бошпана олиш жараёни билан қизиқиб кўрмаган бўлса керак. Лекин, у бошпана сўраб кўрса керак. Агар у шундай йўл тутса, БМТнинг қочқинлар мақоми борасидаги конвенциясига биноан, махсус категорияга тушади, чунки унинг қилмишлари коррупция ва ўз лавозимини суистемол қилиш бўлган бўлса, бу иқтисодий жиноят ҳисобланади. Иқтисодий жиноят содир этган одамлар эса халқаро ҳимояга эга бўла олмайдилар.\nБи-би-си: Унинг қўриқчиларга бошчилик қилганидан ташқари, Гулнора Каримова билан алоқалари борасида яна нимадир маълумми?\nНадежда Атаева: Йўқ, афсуски, мен улар орасида алоқаларнинг тафсилотини билмайман, ҳозирча бор маълумот шу бизда.\nБи-би-си: Бу шахснинг ЎЗбекистонда нишонга олинаётгани нимани англатади ўзи?\nНадежда Атаева: Бу дегани Ўзбекистонда ҳукумат жиддий инқирозга учраган. Ҳукумат ичида жуда жиддий ҳийла найранглар бўлаяпти. Каримов хатто ярим йил аввалгидек вазиятни назорат қила олмаяпти. Шубҳасиз бунда Миллий хавфсизлик хизматининг қўли йўқ эмас. Лекин муаммо шундаки, бугунда жуда кўп ўзбек амалдорлари жуда ҳам юқори ва ноқонуний даромадга эгалар, ва бу даромад кўчмас мулк ёки бошқа шаклда хорижда йиғиб қўйилаяпти. Бизга маълум бўлишича, миллий хавфсизлик хизматининг қатор ходимлари Бирлашган араб амирликлари ва Оврўпо Иттиифоқида ўз кўчмас мулкларига эгалар. Буларнинг юзага чиқиб келишига Швейцария прокуратураси Гулнора Каримовага боғлиқликда берган сўрови сабаб бўлди. Бу жиноий ишга Гулнорага яқин ҳисобланган бир неча ўзбекистон фуқаролари аралашган. Бу ҳаммаси факт. Уларнинг номига Гулнора Каримованинг мол мулки хужжатлаштирилган бўлган.


1. Совунли сув. Бунинг учун бир литр совунли, иссиқ сувга бир ош қошиқ новшадил спиртидан қўшиб, кумуш буюмларни 2 соатга ивитиб қўйинг. Сўнг юмшоқ латтада яxшилаб артинг. Энди эса янчилган бўр ва новшадил спиртидан аралашма тайёрлаб олинг. Аралашмани буюмга суртинг-да, 5 дақиқадан сўнг, иссиқ қайнаган сувда ювиб ташланг. Батафсил... Янги шарх қўшиш Девор, гилам ва дивандаги доғлардан қандай халос бўлиш мумкин\nРўзғорда учрайдиган кичик кўнгилсизликлар катта муаммога айланмаслиги учун уларга содда ечим топинг. Бунда сиздан озгина тасаввур ва ҳаракат талаб қилинади холос. Қуйида кўнглингизни хира қилаётган турфа доғлардан қутулиш йўллари билан таништирамиз. Батафсил... Янги шарх қўшиш Эрнинг маъшуқаси билан учрашиш... КЕРАКМИ?\nБатафсил... Янги шарх қўшиш «Дам олмоқчиман, аммо дамим ичимда...»\nБатафсил... Янги шарх қўшиш “Мен сизни ҳеч кимга бер-май-ман!”\nТурмуш ўртоғингиз келишган, хушмуомала, уддабурон... У сизни еру кўкка ишонмайди: керак бўлса, кўчага ёлғиз чиқишингизни ҳам тақиқлайди. Сиз эса... Ахир сандиққа солиб олиб ўтиролмасангиз... Бунинг устига, шундоқ эрингизга кўз сузадиганлар ҳам топилади. Вой, сизни қўрқитиш ниятимиз йўқ. Вафодорингизни йўлдан уришмаслиги учун бир-икки қоидаларни билиб қўйсангиз, кифоя. Булар билан эса «SUG`DIYONA» аёллар клуби мутахассиси, руҳшунос Феруза ҚОДИРХЎЖАЕВА таништиради.\nБатафсил... Янги шарх қўшиш Иккинчимас, БИРИНЧИ ва ЯГОНА бўлинг!\nЯқинда бир ўқимишли, чиройли, келин бўлса, борган хонадонини гуллатадиган, ота-онаси «яхши жойдан чиқса, узатардик», дея ният қилиб ўтирган бир дугонамнинг тутган йўли, чиқарган қароридан ҳамма ҳайратланди. У ўша пайтда ёши қирққа бориб қолган, уч боласи бор эркак билан «севишиб», «оила қурди». Тўғри, ҳаёт уники, хато ҳам. Муҳокама қилиш, уни айблашдан энди не наф? Аммо... «Иккинчи хотин»лик «муҳаббат» йўлидаги бундай «қаҳрамонлик»ни қанчалик оқлар экан? ОҚЛАМАЙДИ! Бу қадамни ҳамма қоралагани каби, бир қизнинг ҳаёт саҳифаларига ҳам қора чизиқ тортилади.\nБатафсил... Янги шарх қўшиш «Келинлар, тилингизга эҳтиёт бўлинг!»\n«Ёлғиз қолганда фикрингни, кўпчилик орасида тилингни жиловла», дейди донишмандлар. Тил — буюк восита. Ҳаммаси ундан қандай фойдаланишга ёки уни қачон жиловда ушлашингизга боғлиқ. Оилада тилни тия билмасликнинг тўрт ёмон кўриниши бор. Қуйида ана шулар ҳақида гаплашамиз. Мақола асосан келинлар, бўлажак келинлар ҳамда уларнинг оналарига бағишланади.\nБатафсил... Янги шарх қўшиш Аёлларнинг 7 хатоси\n«Ҳамма айтганини қиламан, аммо, барибир, мен ёмонман!» Бундай нолишларни кўп аёллардан эшитамиз. Хўш, айтганини қилсангиз бўлдими, ёқаверасизми турмуш ўртоғингизга? Ёки унинг кўнглини олиш, ўзингизга нисбатан туйғуларини оловлантириб туриш учун бунинг ўзи етарли эмасми? Хуллас, бугун биз — аёллар жуфтимиз билан муносабатда йўл қўядиган хатолар ҳақида гаплашамиз.\nБатафсил... Comments (1) БЕШ ЙИЛДАН СЎНГ... Келажагимизни чизамиз!\nҲар биримиз келажак учун каттами-кичикми режалар тузамиз ва олдитмизга мақсадлар қўямиз. Улар амалга ошиши учун имкон қадар ҳаракат қиламиз. Тасаввурингизда беш йилдан кейинги ҳаётингизни тасаввур қилиб кўрганмисиз? Сиз у вақтда қандай бўларкансиз? Келинг, буни қуйидаги тест орқали аниқлаб кўрамиз! Ишга киришишдан аввал ҳар қандай мантиқий фикрлашни бир зумга бўлса-да тарк этинг, ижодий салоҳиятингизга эса эркинлик беринг.\nЭркаклар нега хотиндан нолийди?


Бухоро вилоятида истеъмол товарлари ишлаб чиқариш 13,8 фоизга ошди\n13:53 / 25.07.2016\nБухоро вилоятида биринчи ярим йилликда ялпи ҳудудий маҳсулот ишлаб чиқариш 8,3, саноат маҳсулотлари ишлаб чиқариш 10,3, истеъмол товарлари 13,8, қишлоқ хўжалик маҳсулотлари 6,5, қурилиш 12,4, чакана савдо айланмаси 15,2, хизматлар ҳажми 15,1 фоиз ўсди. ЎзА хабар бермоқда.\nЖами кредитларнинг 49 фоизи кичик бизнес ва хусусий тадбиркорликни ривожлантиришга йўналтирилди. Бунинг самарасида кичик бизнеснинг ялпи ҳудудий маҳсулотдаги улуши 59,5 фоизни, саноатда 47,2, қишлоқ хўжалигида 97,7, қурилишда 70,4 ва аҳоли бандлигида 78,2 фоизни ташкил этди.\n“Соғлом она ва бола йили” Давлат дастури ижросига барча манбалар ҳисобидан 222 миллиард сўм ва 3,5 миллион доллар миқдорида маблағ сарфланди.\nЕнгил автомашина олиб беришни ваъда қилиб 22 кишини чув туширган шахс қўлга олинди\n14:16 / 24.09.2018\nСуперлига. «Пахтакор» «Бухоро»ни енгди, «Нефтчи» қаторасига иккинчи ғалабани нишонлади\n20:15 / 22.09.2018\nТадбиркорни алдаган фирибгар аёл ушланди\n15:52 / 21.09.2018


«Муҳаббат дарахти» фото-тест орқали ўзингизга муносиб инсонни танланг! | Мулоҳаза қила оладиганлар учун.\nОктябрь 20, 2016 от mulohaza в Психологик тестлар // 1 Комментарий\nҚизларжон, суратларга диққат билан разм солиб, кўнглингизга ёққанини танланг-да, таърифга кўз югуртиринг. Фото-тестимиз орқали феъл-атворингиз ва сизга муносиб инсон ҳақида керакли маълумотларни билиб оласиз. 1. Романтикага ошуфтасиз!\nЭҳтиёткор, режали, тадбиркор ва тиришқоқ… Бу рўйхат узоқ давом эттирилса-да, фазилатларингизнинг адоғига етиш мушкул. Сиз атрофдагиларнинг ноғорасига ўйнайдиганлар тоифасидан эмассиз ва сохта обрў-эътибор изидан қувмайсиз. Бироқ таъсирчанлик, палапартишлик каби одатларингиздан халос бўлиш фурсати етди. Масъулиятни бўйнингизга олишни ўргансангиз, катта ютуқларга эришасиз. Йигитлар билан муносабатларингиз режа асосида, босқичма-босқич ривожланишини истайсиз. Феълингиздаги барқарорлик атрофдагиларда, хусусан йигитларда ишонч туйғусини уйғотади. Ҳаётингизни меҳрибон, доим қўллаб-қувватлашга тайёр, кучли инсон билан боғласангиз, янглишмайсиз. Бўлажак жуфтингиз ҳисобчи, банк ходими, муҳандис ёки қурувчи бўлса, нур устига нур.\nМақола 2 476 марта ўқилган\t1 Комментарий для «Муҳаббат дарахти» фото-тест орқали ўзингизга муносиб инсонни танланг!\nОктябрь 27, 2016 в 11:39 дп //\nОтветить\tQiziq test ekan ogilbolagayam bormi


Хитой капиталнинг мамлакатдан чиқиб кетиши устидан назоратни кучайтирди\n19:31 / 02.09.2015\nХХР Халқ банки ва ҳуқуқни муҳофаза қилиш органлари хитойликларга бошқа мамлакатларга пул жўнатишда ёрдам бераётган ноқонуний компанияларга қарши курашни кучайтирди. Бу Хитойдан капитал чиқиб кетишининг олдини олишга қаратилган чоралардан биридир, дея хабар берди The Wall Street Journal.\nШунингдек, 15 октябрда валюта бозоридаги трейдерлар учун захираларга бўлган талаблар оширилади. Натижада кучсизланган юань ставкалари нисбатан барқарорлаши кутилмоқда.\nМамлакатдаги йирик кредит муассасаларидан бири – Bank of China ва China Citic Bank ҳам юридик шахслар учун валюта операциялари баҳосни оширишни режалаштираётгани маълум қилинди. Нашрнинг қайд этишича, компанияларга бир неча ҳолатдагина юанни хориж валюталарига алмаштириб имконияти берилиши мумкин. Масалан, импорт учун тўловларни амалга ошириш ёки ХХР ҳудудидан ташқаридаги инвестицияларга пул ўтказишда.\nБу каби чораларни қўллаш орқали Хитой ҳукумати юань курсининг пастлашувини секинлатиб, мамлакатдан капиталнинг чиқиб кетишига тўсиқлар ўрнатишни мақсад қилиб олган.


Моҳир ўқ отарлар ким бўлди? – Сурхон тонги\nБош саҳифа / Жамият / Моҳир ўқ отарлар ким бўлди?\nИюн 30, 2019\tЖамият Изоҳ қолдириш 480 Кўрилди\nЖурналистнинг қуроли бу, сўз. Аммо Ўзбекистон мудофаага кўмаклашувчи “Ватанпарвар” ташкилоти вилоят Кенгаши томонидан ташкил этилган мусобақада журналистлар ҳаво милтиғидан ўқ отиш бўйича ҳам ўзларини синаб кўришди.\n27 июнь — Матбуот ва оммавий ахборот воситалари ходимлари куни муносабати билан Жарқўрғон туман ўқув-спорт-техник клубида ташкил этилган тадбирда Сурхондарё вилоят телерадиокомпанияси ҳамда “Сурхон тонги” ва “Заря Сурхана” газеталари бирлашган таҳририяти ходимлари ўртасида спортнинг ҳаво милтиғидан ўқ отиш тури бўйича мусобақа ташкил этилди.\nТадбир давомида иштирокчилар “Ватанпарвар” ташкилоти Жарқўрғон туман кенгаши фаолияти, у ерда таҳсил олувчилар учун яратилган шароитлар билан ҳам яқиндан танишишди.\n— “Ватанпарвар” ташкилоти туман кенгашларининг барчасида замонавий технологиялар билан жиҳозланган компьютер хоналари, автомобиль тузилиши ҳамда тренажёр хоналари мавжуд бўлиб, ўқувчилар бу ерда автомобиль қисмларининг қай тартибда ишлашини назарий билим билан бирга амалий машғулотларда ҳам ўрганишади. Қолаверса, ўқув хоналарида аудио ва видео камералар ўрнатилгани учун ҳайдовчилик гувоҳномасини олиш олдидан топшириладиган имтиҳонлар ҳам шаффоф тарзда амалга оширилади.\nДарвоқе, ташкилотнинг барча туман кенгашларида спортнинг авиа ва техника модели турлари бўйича тўгараклар иш олиб боради. Биргина Жарқўрғон туман кенгаши қошида спортнинг ҳаво милтиғидан ўқ отиш туридан ташқари авиа ва ракета модель турлари бўйича ҳам тўгараклар ташкил этилган.\n— Ракета модель тўгарагига бугун 30 нафарга яқин ўқувчи жалб қилинган, — дейди ташкилотнинг вилоят кенгаши раиси ўринбосари Азамат Эшматов. — Улар орасидан тумандаги 14-мактаб ўқувчиси Акмал Бозоров ўзи ясаган учувчи кичик самолёт ва ракеталари билан авиамодел спорт тури бўйича ўтказилган мусобақаларнинг вилоят ҳамда республика босқичларида муваффақиятли иштирок этиб келмоқда.\nЯна бир гап. Ташкилот қошида ташкил этилган тўгаракларда юқори даражани қўлга киритган ўқувчилар жисмоний тарбия йўналиши бўйича олий ўқув юртига имтиҳонсиз қабул қилиниши ҳам мумкин.\nТадбирнинг бадиий қисмида тумандаги 9-болалар ва ўсмирлар мусиқа ва санъат мактаби ўқувчилари томонидан тайёрланган концерт дастури барчага хуш кайфият улашди.\nШундан сўнг, мусобақа ғолиблари диплом ва эсдалик совғалари билан тақдирланишди. Эркаклар ўртасида ўтказилган мусобақада Сурхондарё телерадиокомпанияси директори ўринбосари Муҳиддин Жабборов, аёллар ўртасидаги баҳсларда эса “Заря Сурхана” газетаси масъул муҳаррири Динара Эгамбердиевалар ғолибликни қўлга киритишди.\nШунингдек, газетамиз мухбирлари Феруза Раҳмонқулова ҳамда Сайёра Аллаевалар ҳам иккинчи ва учинчи ўринга муносиб кўрилди.\n— Журналистга аввало, озгина эътибор керак, — дейди Сурхондарё телерадиокомпанияси директори ўринбосари Муҳиддин Жабборов. — Албатта, бундай эҳтиром унинг кучига-куч, ғайратига ғайрат қўшади. Муҳими, шу жамиятга керак шахс эканлигидан қувониб, тўлқинланиб, ижод қилишда давом этади. Шу маънода биз ҳам Ўзбекистон мудофаасига кўмаклашувчи “Ватанпарвар” ташкилоти вилоят Кенгашининг бундай эътирофидан жуда қувондик. Бундан кейин ҳам ташкилот томонидан амалга оширилган ишлар, ташаббусларни матбуот, теле ва радио, шунингдек, ижтимоий тармоқларда, интернет нашрларида ёритиб боришни кўнгилга тугдик.\nОлдинги 30 яшар тадбиркор\nКейинги Доришунослар – коррупцияга қарши


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 30, 40, 50 ёш... оила қуришга кеч эмас!\t16:30, 29 ноябрь 2016\tЧўлпоннинг бир ҳикоясида ёши 36 га чиққан, 18 яшар қизи бор аёл «кампир» деб тасвирланади. Юз йил аввал чиндан ҳам шундай эди: 16 ёшда турмушга чиққан ва кетма-кет ўн фарзанд кўрган аёлнинг жисми ҳорғин, руҳи ташвишлардан синиқ. Бугун эса 30-35 ёшларда турмушга чиқаётган қизлар, 40 ёки 50 ёшида оила қўрғонини қайта қуришга жазм қилаётган аёллар ҳам бор. Замон ўзгармоқда, энди турмуш шароити яхшиланган, инсоннинг ўртача умри узайган, тиббиёт ривожланган даврда ҳаёт аталмиш лаззатли булоқ сувини узоқроқ сипқорса, бунинг нимаси ёмон? Бахтли бўлишга ҳеч қачон кеч эмас. Хўш, 30, 40, 50 ёшдан кейин аёл оила қура оладими? Агар қурса, у қандай оила бўлади? Шу саволлар устида ўйланамиз. 30 ёшдан кейин турмушга чиқиш: мумкинми?\n40 ёшдан кейин турмушга чиқиш: керакми? 40 ёшдан кейин турмуш қурмоқчи бўлган аёл қандай аёл? Айримлари турмушдан ажрашган, фарзандлари катта бўлиб қолган, ҳадемай қудалик ёки набиралик бўлиши тайин. Лекин у ёлғиз. Хўш, тенгини топса, оила қурса, бунинг нимаси ёмон? Мен 40 ёшда қизини узатиб, 41 ёшда набира кўрган, 42сида эса 50 ёшлик эркакка турмушга чиқиб, қўша қариган аёлни биламан. 47 ёшида ҳам ёшлик тароватини йўқотмаган, 55 яшар, хотини ўлган эркак билан улкан муҳаббат ортидан турмуш қурган ва бир неча йиллардан бери бахтли яшаб келаётган оилани танийман. Эркакнинг қизини узатишди, яқинда аёлнинг ўғлини уйлантиришмоқчи. Хуллас, ҳаётда ҳамма нарса бўлиши мумкин. Айрим аёллар моддий аҳволини яхшилаш учун турмушга чиқишади. Ҳисоб-китобли бўлса-да, бундай никоҳлар ҳам бардавом бўлиши мумкин. Асосийси, инсон бахтдан умид узмасин, ёшим катта бўлиб қолди, деб ўзини ёлғизликка маҳкум этмасин. Балки аёлнинг моддий аҳволи жойидадир, шунчаки ёлғизлик жонига текканидан турмушга чиқар, балки шу ёшида ҳақиқий муҳаббатини учратар. Бир қўшнимиз синфдош қизини ёшлигида яхши кўрган экан. Аммо тақдир бўлмаган, оила қуришолмаган. Кейин қиз ажрашиб кетди, йигитнинг аёли саратондан вафот этди. Ва улар 45 ёшда (!) оила қуришди.\nМуҳаббатнинг ёши йўқ, у исталган вақтда келиши мумкин. Мўъжизаларга ишонинг, чунки улар вақти-вақти билан содир бўлиб туради.«Москва кўз ёшларга ишонмайди» фильмини эслайсизми? Кино қаҳрамони ҳақиқий муҳаббатини 40 ёшдан кейин топди. Бу — кино дейишга шошилманг, бу жуда ҳаётий кино! Шаҳноза СОАТОВА тайёрлади\nЭронлик спортчи аёл спортзалда селфига тушгани учун қамоққа олинди\tЮқори марраларни забт этишнинг 7 та сири\tЎзбекистонлик машҳур футболчилар ва уларнинг рафиқалари(Фото)\tТўйдан кейинги муҳаббат ҳақида 10 афсона\tЁши орасида катта тавофут бўлган машҳур жуфтликлар\t«Эрим мени алдади, энди унга ишонолмаяпман»\tОтправить


Жаҳон чемпионати-2022: Ўзбекистон Фаластинни мағлуб этди » Muzlik.uz - O‘zbekiston yangiliklari\nФутбол бўйича Ўзбекистон миллий терма жамоаси 2022 йилги Жаҳон чемпионати Осиё саралаш босқичининг иккинчи раунди бешинчи ўйинида Фаластин жамоасини мағлубиятга учратди. 19 ноябрь куни Тошкентнинг «Пахтакор» стадионида бўлиб ўтган ўйин 2: 0 ҳисобида якунланди. Ўйинда ҳужумчи Элдор Шомуродов томонидан дубль қайд этилди. Ўйиннинг 18-дақиқасида ўйинчи ўнг қанотдан тўпни боши билан рақиб дарвозасига жойлаб қўйди. 58-дақиқада «Ростов» ҳужумчиси ҳисобни йириклаштирди. Ғалабадан сўнг Ўзбекистон 9 очко билан Д гуруҳида биринчи ўринга кўтарилди, Фаластин эса 4 очко билан тўртинчи ўринда қолди. Саудия Арабистони (8), Яман (5) ва Сингапур (4) ҳали ўз ўйинларини ўтказишмаган.Видео Фото\nЖЧ-2018: Россия Уругвайдан мағлуб бўлди


"Бунёдкор" сафини икки футболчи тарк этди » Ўзбекистон янгиликлари – Zamin.uz\n"Бунёдкор" сафини икки футболчи тарк этди\n04 декабрь 2019, 10:28\nЯрим мавсум давомида «Бунёдкор» шарафини ҳимоя қилган украиналик Евгений Чумак ҳамда россиялик Дмитрий Островский «қалдирғочлар»ни тарк этди. Бу ҳақда клуб расмий сайти хабар тарқатди.\nКлуб раҳбарияти легионерлар билан учрашди. Ўзаро суҳбатдан сўнг футболчилар жамоа билан дўстона кайфиятда хайрлашди. Айтиш керак, «Бунёдкор» ҳар иккала легионерга ҳам шартномада кўрсатилган ойлик-маошларни тўлаб берди. Яъни, клубнинг футболчилар олдида қарзи йўқ.\nЕвгений Чумак: - Очиғи, шундай шароитга эга клубда тўп сурганимдан хурсандман. Академия, майдонлар, асосий стадион – тўғриси, илк бор кўрганимда шок ҳолатига тушган эдим. «Бунёдкор»ни Чемпионлар Лигасининг саралаш босқичига йўл олгани билан табриклайман! Жамоа гуруҳ босқичига чиқиши тилакдошиман!\nДмитрий Островский: - Аввало клубда ишлаётган барчага ўз миннатдорчилигимни билдираман, хусусан мураббийлар штабига. Улар билан яхши даврларни ўтказдим. «Бунёдкор»да мураббийлардан тортиб, шифокору, уқаловчиларгача ҳамма ўзининг ишини устаси экан. Шунинг учун бу ерда ўтказган вақтимга ачинмайман. Раҳбарият ойлик-маошларимизни бериб, биз билан ҳисоб-китоб қилди.\nЯнгиликлар » Спорт » "Бунёдкор" сафини икки футболчи тарк этди\n18:38 ОЧЛ ўтиш ўйинларида "Локомотив" ҳамда "Бунёдкор" қачон ва кимлар билан ўйнайди?\n19:56 Ўзбекистон Кубоги 1/8 финал. “Бунёдкор” 1/4 финалга чиқди\n18:35 «Бунёдкор» Россия ва украиналик легионерлар билан шартнома тузди (фото)